text:
Башҡортостанда сәсеү өсөн уңайлы һауа шарттары урынлашты — Ауыл хужалығы министрлығы Фото: Олег Яровиков
Башҡортостанда сәсеү өсөн уңайлы һауа шарттары урынлашты — Ауыл хужалығы министрлығы
Башҡортостанда сәсеү өсөн уңайлы һауа шарттары урынлашты — Ауыл хужалығы министрлығы Фото: Олег Яровиков
ӨФӨ, 2015 йыл, 12 май. /«Башинформ» мәғлүмәт агентлығы, Эльвира Латипова/.
Башҡортостанда дымлылыҡ һәм температура режимы буйынса һуңғы 15 йылда ауыл хужалығы өсөн уңайлы шарттар барлыҡҡа килде. Бөтә ерҙә лә сәсеү өсөн ҡулай һауа торошо урынлашты. Климат шарттарын иҫәпкә алып теләһә ниндәй ауыл хужалығы культураларын сәсергә мөмкин, әммә аграрийҙарға ярауай бойҙай, борсаҡ һәм һоло сәсергә тәҡдим ителгән. Был хаҡта шишәмбе яҙғы баҫыу эштәрен үткәреү буйынса киңәйтелгән кәңәшмәлә республика Ауыл хужалығы министрлығының үҫемлекселек һәм мелиорация бүлеге етәксеһе Ирек Сураҡов хәбәр итте.
Һуңғы көндәрҙә яуған ямғырҙар арҡаһында сәсеү кампанияһы әкрен барҙы. Шуға ҡарамаҫтан, республика ауыл хужалығы министры Николай Коваленко һүҙҙәренсә, «бының бер ниндәй ҙә ҡурҡынысы юҡ, әлегә иң ҡулай ваҡыт».
Ауыл хужалығы министрлығының матбуғат хеҙмәте мәғлүмәттәре буйынса, бөгөнгө көндә Башҡортостанда 465 мең гектар майҙанда яҙғы сәсеү эштәре башҡарылған, был пландың 23 процентын тәшкил итә. Шул иҫәптән 364 мең гектарҙа бөртөклөләр һәм ҡуҙаҡлылар (пландың 28 проценты), 15,2 мең гектарҙа — шәкәр сөгөлдөрө (31 процент), 43,8 мең гектарҙа көнбағыш (21 процент) сәселгән. Алдынғылар рәтендә — Әлшәй, Дүртөйлө, Илеш һәм Краснокама райондары эшсәндәре.


c: text/html

text:
Был аҙнала Башҡортостанда ҡаты һыуыҡтар һәм көслө ҡар яуыуы көтөлә Фото: Олег Яровиков
Был аҙнала Башҡортостанда ҡаты һыуыҡтар һәм көслө ҡар яуыуы көтөлә
Был аҙнала Башҡортостанда ҡаты һыуыҡтар һәм көслө ҡар яуыуы көтөлә Фото: Олег Яровиков
ӨФӨ, 2015 йыл, 17 ноябрь. /«Башинформ» мәғлүмәт агентлығы, Гөлфиә Акулова/.
Башҡортостандың гидрометеорология һәм тирә-яҡ мөхит мониторингы идаралығы мәғлүмәттәре буйынса, был аҙнала республика биләмәһендәге һауа торошон антициклон билдәләй. «Аҙна уртаһында 15-17, аяҙайтҡанда 20 градусҡа тиклем һалҡын буласаҡ», — тине идаралыҡтың матбуғат секретары Елена Орлова.
18 һәм 19 ноябрҙә республикала еңелсә буран сығыуы, урыны менән бер аҙ ҡар яуыуы ихтимал, ел көнсығыштан, талғын, көньяҡ-көнсығышта көслөрәк. Һауа температураһы төндә 25 градусҡаса һыуыта, көндөҙ 5-12 градус һалҡын.
Синоптиктар аҙна аҙағында һауа температураһының күтәрелеүен, ҡара яуыуын һәм буран сығыуын фаразлай. Был Европа биләмәһенең көнбайышынан йылы атмосфера фронтының яҡынлашыуына бәйле. Йылы һауа массаһы Себер антициклонының һалҡын арктик һауаһы менән осрашасаҡ. «Һөҙөмтәлә ел, буран сығасаҡ, көслө ҡар яуасаҡ. Ошондай һауа торошо автотранспорт хәрәкәтендә ҡатмарлыҡтар тыуҙырыуы мөмкин», — тип өҫтәнеләр Башгидрометта.

robotstxt: allowed

filter: keep


text:
Республика төбәктәрендә Трактор операцияһы бара
Уны төп маҡсаты - агроснәғәт комплексында эшләгән үҙ йөрөшлө машиналар һәм башҡа төр техниканың торошон тикшереү, ҡағиҙә һәм тәртип боҙоуҙарҙы булдырмау.
Ураҡта ауыл хужалығы техникаһын эксплуатациялауҙа авария осраҡтары теркәлә башланы. Урып йыйыу барышында техниканың төҙөк булмауы, юл транспорт ҡағиҙәләрен боҙоу арҡаһында өс механизаторҙың ғүмере өҙөлгән.
Ауыл хужалығы техникаһына техник күҙәтеү - йыл һайын үткәрелә торған сара. Быйыл бөтә төр транспорттың төҙөклөгө 70 процент булған.


text:
Профсоюздар һөнәри байрамдарын билдәләй
Башҡортостандың профсоюз хеҙмәткәрҙәре бына инде бишенсе йыл рәттән үҙҙәренең һөнәри байрамдарын билдәләй. 2009 йылдың 21 октябрендә БР Дәүләт Йыйылышы – Ҡоролтай ултырышында депутаттар «Профессиональ союздар тураһында» БР Законына үҙәрештәр индереү тураһында» тигән закон ҡабул итә. Был законға ярашлы, йыл һайын 12 ноябрҙә БР профсоюз хеҙмәткәрҙәре көнө билдәләнә.
Байрам датаһы юҡҡа ғына һайланмаған. Сөнки ошо көндә 1948 йылда Өфөлә I Башҡортостан өлкә союз-ара профсоюздар конференцияһы үтә, унда Башҡортостан өлкә профсоюздар советы һайлана.
Бөгөн Башҡортостан Профсоюздар федерацияһы республиканың иң ҙур йәмәғәт ойошмаһы булып һанала. Ул республиканың 20-нән артыҡ тармаҡ ағзалары ойошмаһын берләштерә, алты меңдән ашыу тәүге профсоюз ойошмаһы иҫәпләнә. Профсоюз ағзаларының дөйөм иҫәбе – 760 меңдән ашыу.
Профсоюз хеҙмәткәрҙәре көнөн билдәләүгә ярашлы, республика ҡалаларында профактивтар менән осрашыуҙар, ветерандарҙы бүләкләү, профсоюз хәрәкәтенең көнүҙәк мәсьәләләренә арналған түңәрәк өҫтәлдәр үтә. Өфөлә бөгөн иртән «Йәштәр профсоюз автобусы» акцияһы үтте, уның сиктәрендә 226-сы «Телеүҙәк — ДОК — Телеүҙәк» маршруты буйынса бушлай йөрөү ойошторолдо. 14 сәғәттә йәштәр менән тантаналы осрашыу башланды, унда республиканың ведомство һәм министрлыҡтар етәкселәре, депутаттар, БР Йәмәғәт палатаһы вәкилдәре, профсоюз хәрәкәте ветерандары ҡатнаша. Осрашыу профактивистарҙы һәм республика конкурстары еңеүселәрен бүләкләү менән тамамланасаҡ.


text:
Рөстәм Хәмитов: «Күпләп алыусыларҙы ҡулға алырға кәрәк»
Башҡортостан Президенты Рөстәм Хәмитов республиканың хоҡуҡ һаҡлау органдарын ҙур күләмдә ришүәт алыусыларға ҡаршы көрәшергә саҡырҙы. Төбәк башлығы әйтеүенсә, республикала коррупцияны бөтөрөүҙә билдәле бер ҡаҙаныштар билдәләнде лә инде. Мәҫәлән, быйыл Башҡортостанда ришүәтселекте асыҡлауҙар 40 процентҡа тиерлек артты. Әммә тотолғандар исемлегендә башлыса ваҡ мутлашыусылар. Күпләп урлашыусы коррупционерҙар иһә, ҡыҙғанысҡа ҡаршы, йыш ҡына яуаплылыҡтан ҡотолоп ҡала.
— Ябай ришүәтселек – ул кисәге көн, — тине Рөстәм Хәмитов шаршамбы көнө БР Прокуратураһындағы кәңәшмәлә. — Бөгөн күпләп алалар. Тендерҙар үткәргәндә дәүләт заказсыһының туған-тыумасаһы ойошторған фирмалар еңеп сыға. Тәү ҡарашҡа, бөтәһе лә законға ярашлы кеүек. Ә һөҙөмтәлә бюджет зыян күрә. Беренсе сиратта, бөтә халҡыбыҙҙың көнкүрешенә сиктән тыш ҙур зыян килтергән коррупцияның тап ошондай осраҡтары менән көрәшергә кәрәк. Шуға күрә хоҡуҡ һаҡлау органдарын дәүләт һатып алыуҙарына айырыуса иғтибар бирергә саҡырам. Аукционда кем еңә, еңеүсе фирмаларҙың ойоштороусылары кем – быларҙы бигерәк тә иғтибарлы тикшерергә кәрәк. Бик булмаһа, мутлашыусылар тураһында мәғлүмәтте шәхсән миңә еткереүегеҙҙе һорайым. Бындай кешеләр менән беҙ наҙланып тормаясаҡбыҙ. Республикала намыҫлы һәм әҙәпле власть булырға тейеш.


text:
Баш ҡалала «Кувшиндар тотҡан ҡыҙ» фонтаны эшләй башланы
Өфөнөң Дим районында, Правда урамындағы аллеяла «Кувшиндар тотҡан ҡыҙ» фонтаны асылды. Фонтан диаметры – дүрт метр, унда 24 форсунка һәм 4 плафон бар, улар киске ваҡытта һыуҙы яҡтыртып торасаҡ.
Бөгөнгө көндә аллеяла төҙөкләндереү буйынса башҡа эштәр ҙә башҡарыла. Тротуарҙарҙа плитка түшәлгән, япмалы эскәмйәләр урынлаштырылған, аллеяға инеү урыны таш вазалар менән биҙәлгән, автомобилдәр ҡуйыу урындарына асфальт түшәлгән. Шулай уҡ әкиәт һәм йәнһүрәт геройҙарының бәләкәй скульптураларын урынлаштырыу буйынса эштәр алып барыла, тип хәбәр иттеләр Өфө хакимиәтенең мәғлүмәт-аналитика бүлегенән. Аллеяны асыу тантанаһы алдағы аҙнаға планлаштырылған.


text:
Нарконон
Нарконо́н ( бор. грек. vapkotιkός — «наркотик» һәм ингл. non — «юҡ», йәғни «наркотиктарға юҡ») — наркомандарҙы аяҡҡа баҫтырған программа. Был ысул Л. Рон Хаббард технологияһында нигеҙләнгән. Бөтә донъяла йөҙҙән артыҡ Нарконон үҙәктәре бар. Рәсәйҙә Нарконон үҙәктәре Мәскәүҙә, Мәскәү өлкәһендә, Һамарҙа, Екатеринбургта, Димитровградта, Красноярскта, Өфөлә, Берёзовскийҙа (Свердловск өлкәһе) урынлашҡан. Программала наркотик һәм дарыу ҡулланылмай. Ундай матдәләр урынына пациенттар витамин һәм минерал йоталар. Программаның эффектлелеге - 75%, Рәсәйҙә - куберәк, сөнки пациенттар үҙҙәре түләй.
Һылтанмалар[үҙгәртергә | вики-тексты үҙгәртергә]
- Нарконон Рәсәй сайты (урыҫ.)
- Narconon International Рәсми сайт, урыҫ теле бүлеге (урыҫ.)
- Рәсми сайт (урыҫ.)
- Scientology FAQs: What is Narconon? (инг.)
- Purification Rundown official web site (инг.)
- ABLE — Тормошто һәм Мәғарифты Яҡшыртыу Ассоциацияһы. Нарконон. (урыҫ.)
- Л. Р. Хаббард «Тормош биттәре», «Наркомандарҙы аяҡҡа баҫтырыу» бүлеге (урыҫ.)


text:
«Башинформсвязь» ветерандарға телефон аша бушлай һөйләшеү мөмкинлеге бирә
Бөйөк Еңеүҙең 65 йыллығына «Башинформсвязь» асыҡ акционерҙар йәмғиәте ветерандарға бүләк әҙерләгән. 7 — 9 майҙа Бөйөк Ватан һуғышы ветерандарына һәм инвалидтарына, шулай уҡ уларға тиңләштерелгән кешеләргә телефон аша бушлай һөйләшеү мөмкинлеге бирелә.
Был фатирҙағы телефондарҙан йәки һөйләшеү пункттарынан зона эсендәге (Башҡортостан эсендә) телефон аша һөйләшеүҙәргә ҡағыла. Бер кеше һөйләшеүенең дөйөм оҙайлығы 15 минуттан артмаҫҡа тейеш. Бынан тыш, тейешле танытмалар нигеҙендә ҡабул итеү пункттарында һәм фатир телефондары аша төбәк эсендәге телеграммалар бушлай ҡабул ителә.
«Башинформсвязь» шулай уҡ бар категориялағы ҡулланыусылары өсөн дә ташламалар билдәләне: үрҙә күрһәтелгән көндәрҙә фатир телефондарынан һәм һөйләшеү пункттарынан зона эсендәге һөйләшеүҙәргә хеҙмәт күрһәткән мәлдә ғәмәлдә булған тарифҡа ҡарата 25 процентлы ташлама яһаласаҡ.


text:
Фото:
Бөтә донъя башҡорттары ҡоролтайы башҡарма комитеты йылға йомғаҡ яһаны
Фото:
25 декабрҙә Өфөнөң Нефтселәр Мәҙәниәт һарайында Бөтә донъя башҡорттары ҡоролтайы Башҡарма комитетының киңәйтелгән ултырышы үтте. Унда ҡатнашыусылар Бөтә донъя башҡорттары ҡоролтайының уҙып барыусы йылдағы эшмәкәрлеген һәм 2011 йылға бурыстарҙы тикшерҙе.
Ултырышта шулай уҡ Башҡортостан эшҡыуарлығы үҫешенә, район һәм ҡала ҡоролтайҙары башҡарма комитеттары ҡарамағында йәштәр советтары ойоштороуға, башҡорт телендәге киң мәғлүмәт сараларын яңыртыуға ҡағылышлы мәсьәләләр тикшерелде. Шуның менән бер рәттән көн тәртибенә «2011 йылдың айыҡ ауылы» республика конкурсы тураһында положение ла индерелде.


text:
Башҡортостан мөфтөйө вазифаһына кандидаттар раҫланды
Өфө районының Алексеевка ҡасабаһында Башҡортостан Республикаһы мосолмандары Диниә назаратының киңәйтелгән пленумы үтте. Көн тәртибендәге төп мәсьәләләрҙең береһе булып Башҡортостан мөфтөйө вазифаһына кандидаттар раҫлау торҙо. Шулай уҡ дини лидерҙар БР мосолмандары Диниә назаратының VII съезына әҙерлек тураһында һөйләне, тип хәбәр итә «Рисәләт-Мөрәжәғәт» республика дини порталы.
Пленумға йыйылыусылар алдында сығыш яһап, БР Президенты ҡарамағындағы Дәүләт-конфессия-ара мөнәсәбәттәр буйынса совет рәйесе Вячеслав Пятков ил Президенты Владимир Путиндың Башҡортостан Республикаһында милләт-ара һәм конфессия-ара хәлде ыңғай баһалауын телгә алды. Шулай уҡ, Вячеслав Пятков йыйылышта ҡатнашыусыларға Өфөлә 26 ноябрҙә үтәсәк сираттағы пленумға уңышлы әҙерләнеүҙәрен теләне.
Фекер алышыуҙар һөҙөмтәһендә пленумда ҡатнашыусылар Башҡортостан мөфтөйө вазифаһына ике кандидатураны раҫланы: хәҙерге БР мосолмандар Диниә назараты рәйесе Нурмөхәмәт Ниғмәтуллин һәм Баймаҡ районы имам-мөхтәсибе Баймөхәмәт Ғизәтуллин.
Һайлауҙа ҡатнашырға тәҡдим ителгән БР мосолмандар Диниә назараты рәйесе урынбаҫары Әйүп Бибарсов менән Диниә назараты ҡарамағындағы йәштәр бүлеге етәксеһе Айнур Арыҫланов үҙ кандидатураларын кире алды.
Пленум БР мосолмандар Диниә назаратының әүҙем эшмәкәрҙәренә дини өлкәлә оҙаҡ һәм намыҫлы эшләгәндәре өсөн рәхмәт хаттары тапшырыу менән тамамланды.


text:
РФ һаулыҡ һаҡлау министры урынбаҫары Игорь Каграманян Өфөлә кардиология үҙәгенең эше менән танышты
ӨФӨ, 2014 йыл, 13 ноябрь. /«Башинформ» мәғлүмәт агентлығы, Эльмира Сабирова/.
РФ һаулыҡ һаҡлау министрының беренсе урынбаҫары Игорь Каграманян Өфөлә Республика кардиология үҙәгенең эше менән танышты.
Игорь Каграманян төбәк Һаулыҡ һаҡлау министрлығы башлығы Әнүәр Бакиров менән бергә хирургия бүлеген, операция блоктарын, реанимация һәм интенсив терапия бүлеген, балалар өсөн уйын бүлмәһен ҡараны, һаулыҡ һаҡлауҙы модернизациялау сиктәрендә һатып алынған заманса ҡорамалдар менән танышты. Министр урынбаҫары балалар анестезиология һәм реанимация бүлегенә айырым иғтибар бирҙе, уның асылыуы йөрәге сирле балаларға – оператив ҡатнашыуҙан алып реабилитациялауға тиклем – махсуслаштырылған һәм юғары технологик медицина ярҙамы күрһәтеү өсөн бер бөтөн блок булдырырға мөмкинлек бирҙе, тип аңлаттылар БР Һаулыҡ һаҡлау министрлығының матбуғат хеҙмәтендә.
Медицина учреждениеһының баш табибы Ирина Николаева билдәләүенсә, Үҙәк йөрәк һәм ҡан тамырҙарына яңы оператив ҡатнашыу төрҙәрен әүҙем үҙләштерә. 2013 йылдан алып республикала йөрәкте ортотопик күсереп ултыртыу буйынса операциялар яһай башлағандар. Кардиологик үҙәк сифатлы һәм уңайлы медицина ярҙамын үҫтереүгә йүнәлтелгән федераль һәм республика программаларын ғәмәлгә индереүҙә ҡатнаша.


text:
Төбәктә 200-ҙән ашыу кеше Берҙәм дәүләт имтиханын ҡайтанан тапшырыу өсөн ғариза биргән
ӨФӨ, 2016 йыл, 31 август. /«Башинформ» мәғлүмәт агентлығы, Эльмира Сабирова/.
5 сентябрҙә Рәсәйҙә Берҙәм дәүләт имтиханын ҡайтанан тапшырыу башлана. Имтиханда дәүләт йомғаҡлау аттестацияһын үтмәгән йәки унда бер йә иһә ике мотлаҡ предмет буйынса ҡәнәғәтләнерлек билдәһен алмаған уҡыусылар ҡатнашырға хоҡуҡлы.
Сентябрҙә рус теле һәм математика (база кимәле) буйынса Берҙәм дәүләт имтиханы һәм дәүләт сығарылыш имтиханы үткәрелә. Башҡортостан Мәғариф министрлығы мәғлүмәттәре буйынса, республикала 216 кеше ғариза биргән. Имтихандар Өфөләге 100-сө урта дөйөм белем биреү мәктәбендә ойошторола.
5 һәм 14 сентябрҙә уҡыусылар рус теленән, 8-дә һәм йәнә 14 сентябрҙә математиканан һынау тапшыра.


text:
Өфө автоинспекцияһы аҙна ярым эсендә яҡынса 2 миллон һум күләмендә штраф түләткән
Өфө юл полицияһы «Штраф» операцияһын тамамланы, уның барышында юл хәрәкәте ҡағиҙәләрен боҙған өсөн штрафтарҙы ваҡытында түләмәгән водителдәр теркәлде. Иҫегеҙгә төшөрәбеҙ, күрһәтелгән ваҡыт эсендә штраф түләмәү өсөн штраф икеләтә арттырыла йәки 15 тәүлек административ арест һалына.
12-21 августа 1 899 000 һум күләмендә штраф түләтелгән, 266 административ протокол төҙөлгән, ҡулға алынғандар юҡ, тип хәбәр иттеләр баш ҡала автоинспекцияһының матбуғат хеҙмәтенән.


text:
Башҡортостан депутаттары Дәүләт Думаһына 57 закон проекты индергән
Башҡортостан депутаттары Дәүләт Думаһына 57 закон проекты индергән, улар әлеге ваҡытта тикшереүгә ҡуйылған. Был хаҡта кисә Мәскәүҙә Башҡортостан Президенты Рөстәм Хәмитовтың Дәүләт Думаһы депутаттары менән осрашыуында РФ Дәүләт Думаһының Гражданлыҡ, енәйәт, арбитраж һәм процессуаль ҡануниәт буйынса комитеты рәйесе Павел Крашенинников белдерҙе.
Павел Крашенинниковтың әйтеүенсә, Дәүләт Думаһында бөгөн Башҡортостандан 13 кеше эшләй. Улар дөйөм депутаттар иҫәбенең ни бары өс процентын тәшкил итә. Ләкин үҙҙәренең юғары әүҙемлеге арҡаһында беҙҙең депутация закондар сығарыу эшмәкәрлегендә ете процент күрһәтә.
— БР Дәүләт Йыйылышы — Ҡоролтай ҙа үҙенең закондар сығарыу инициативаһы хоҡуғын уңышлы ғәмәлгә ашыра, — тине Павел Крашенинников. – Закон проекттары һуңғы арала төбәктәрҙән йышыраҡ та килә башланы. Бер нисә йыл элек кенә уларҙың ҙур өлөшө, шул иҫәптән Башҡортостан менән тәҡдим ителгәндәре лә, кире ҡағыла ине. Хәҙер төбәктәр менән күрһәтелгән закон проекттарының 20 проценты самаһы закон булып китә.


text:
Фото:
Олимпиада һәм Паралимпиада геройҙары өлгөһө патриотик тойғолар һәм сәләмәт быуын тәрбиәләүҙә ярҙам итәсәк
Фото:
Сочиҙа үткән I Бөтә Рәсәй спорт журналистары форумы барышында Сочи-2014 Илсеһе алты тапҡыр паралимпия чемпионы Сергей Шилов һәм саңғы уҙыштары һәм биатлон буйынса Рәсәй йыйылма командаһының баш тренеры Ирина Громова 2014 йылғы Паралимпия уйындарының презентацияһын үткәрҙе. Сара барышында Уйындарҙа буласаҡ бөтә спорт төрҙәре һәм ҙур ҡаҙаныштарға өлгәшкән геройҙар хаҡында бәйән ителде. Улар – спортсылар һәм, ғөмүмән, тормошта нимәгәлер өлгәшергә теләгән кешеләр өсөн өлгө булып тора.
Шулай уҡ Олимпия комитеты эшмәкәрлеге хаҡында уның президенты Александр Жуков һөйләне, ул спортты һәм физик культураны пропагандалауға айырыуса иғтибар бүлде.
— Рәсәйҙең төрлө ҡалаларында меңдән ашыу дәрес үткәрҙек. Мәктәптәргә беҙҙең олимпия чемпиондары килде, улар үҙҙәренең спорт төрө һәм Олимпия уйындары тарихы хаҡында һөйләне. Бындай дәрестәр балаларҙа ҙур ҡыҙыҡһыныу уята. Күп уҡыусылар бынан һуң спортҡа мөнәсәбәтен үҙгәртә, улар олимпия хәрәкәтенең идеалдары хаҡында хәбәрҙар була, — тип билдәләне Александр Жуков.


text:
Ишембайҙың 20 һайлау округында ҡала Советы депутаттары һайланасаҡ
4 мартта Ишембай халҡы 20 һайлау округында Рәсәй Президентынан тыш ҡала Советы депутаттарын да һайлаясаҡ. Ҡала Советына депутатлыҡҡа 51 кандидат дәғүә итә, уларҙан 20 кеше — «Берҙәм Рәсәй»ҙән, 12 кеше – КПРФ-тан, 2 кеше – ЛДПР-ҙан һәм 17 кеше үҙ-үҙен тәҡдим итте, тип хәбәр итте «Башинформ» агентлығына территориаль һайлау комиссияһы рәйесе Ринат Шәймөхәмәтов.
Ишембайҙа 39 һайлау участкаһында 51 мең кешенең килеүе көтөлә, уларҙан 130 кеше тәүгә тауыш бирәсәк.
— Беҙҙең ҡалала әүҙем агитация алып барыла, һайлаусылар менән осрашыуҙар үткәрелә, — тип һөйләне Ринат Шәймөхәмәтов. – Тауыш биреү өсөн бүлмәләр әҙерләнә, веб-камералар урынлаштырылды һәм тикшерелде.
Һайлау көнөндә тауыш биреү урындарында йәрминкәләр, туҡланыу пункттары ойоштороласаҡ. Әле ижади коллективтар менән концерттар үткәреү тураһында һөйләшеүҙәр алып барыла.


text:
Төбәктә миллионерҙар һаны артты
Башҡортостанда миллионерҙар һаны 31-гә артты. Федераль һалым хеҙмәтенең республика буйынса идаралығы мәғлүмәттәренә ярашлы, ағымдағы йылдың 9 айында 10 миллион һумдан ашыу килем күрһәткән (сығымдарҙы иҫәпкә алмайынса) 453 һалым түләүсе физик шәхестәрҙең 2012 йылдағы килеменә һалым буйынса декларациялар тапшырған. Былтырғы күрһәткестәр менән сағыштырғанда бындай һалым түләүселәр һаны 31 кешегә йәғни 7 процентҡа артҡан. 269 һалым түләүсе эшҡыуарлыҡ эшмәкәрлегенән ҙур табыш алған, 184-е – ҡиммәтле ҡағыҙҙар менән операцияларҙан, мөлкәтен һәм устав капиталындағы өлөшөн һатыуҙан, шулай уҡ дивидендтар һәм отош формаһында килем алған.


text:
Хомич һәм Пашкевич Рәсәй йыйылмаһына Швецияны еңергә ярҙам итте
Сочиҙа ҡатын-ҡыҙҙар араһында олимпия хоккей турнирында төркөмсәләрҙә уйындар тамамланды. «В» квартетының һуңғы алышында уның лидерҙары Швеция һәм Рәсәй осрашты.
Рәсәй ҡатын-ҡыҙҙары турнирҙа яҡшы уйын күрһәтеп 3:1 иҫәбе менән еңде.
Өфө «Ағиҙеленең» хоккейсылары гол программаһында ҡатнашты. Беренсе шайбала Екатерина Пашкевичтың һөҙөмтәле тапшырыуынан. Икенсе голды алыҫ ырғытыуҙан Алена Хомич индерҙе.
Шулай итеп, рәсәйлеләр үҙ төркөмөндә беренсе урынды биләй. Финал сирегендә 15 февралдә улар Швейцария командаһы менән осрашасаҡ.
Шведтар финдар менән алышасаҡ.


text:
Башҡортостан профсоюздары йәштәр араһынан беренсене һайлай
Бөгөн республиканың Профсоюздар йортонда “2009 йылда Башҡортостан Республикаһының йәш профсоюз лидеры” республика конкурсының йомғаҡлау этабы үтәсәк. Хеҙмәт хоҡуғы, профсоюз хәрәкәтенең тарихын белеүҙә, ғәҙәти булмаған хәлдәрҙә тапҡырлыҡ күрһәтеүҙә финалға сыҡҡан ете йәш ҡатнашыусы көрәшәсәк.
БР Профсоюздар федерацияһында хәбәр итеүҙәренсә, конкурс беренсе тапҡыр 2005 йылда үткәрелә. Уның төп маҡсаты – йәш профсоюз лидерҙарының эшмәкәрлеген әүҙемләштереү, уларҙың профессиональ кимәлдәрен күтәреү һәм йәштәрҙе профсоюз хәрәкәтенә йәлеп итеү.


text:
2012 йылда Башҡортостан питомниктарында урман культураларын сәсеүгә 50 га ер бүленгән
Башҡортостан питомниктарында урман культуралары орлоғон сәсеүгә бүленгән ерҙең дөйөм майҙаны 2012 йылда 50 гектарҙы тәшкил итте.
— Ағас ултыртҡанда ылыҫлыларға – ҡарағайға, шыршыға һәм ҡарағасҡа өҫтөнлөк бирелде. Бынан тыш, питомниктарҙа әле уҙған йылдарҙа сәселгән урман культураларын агротехник тәрбиәләү эштәре алып барыла. Шул уҡ мәлдә питомниктарҙың күбеһендә һыу һибеү ойошторолған, — тип хәбәр итте «Башинформ» агентлығына БР Урман хужалығы министрлығының урмандарҙы тергеҙеү бүлеге начальнигы Марат Кәбиров.
Хәтерегеҙгә төшөрәйек, әлеге ваҡытта БР Урман хужалығы министрлығы ҡарамағында йөҙҙән ашыу питомник иҫәпләнә. Ошо уҡ ваҡытта пландан тыш йыйылған орлоҡ иҫәбенә урман культуралары сәсеүгә бүленгән майҙандар йыл һайын арта ғына бара.


text:
Башҡорт дәүләт аграр университетында Нидерланд Короллеге делегацияһы булды
Башҡорт дәүләт аграр университетында Нидерланд Короллегенең Stoas университеты уҡытыусылары һәм бизнесмендар составындағы делегацияһы булды, уға Нидерланд Короллегенең Рәсәйҙәге Ғәҙәттән тыш һәм Тулы хоҡуҡлы вәкиле Рональд Келлер етәкселек итә. Был хаҡта вуздың матбуғат үҙәге хәбәр итте.
Сит ил партнерҙарының визиты сиктәрендә БДАУ етәкселеге менән осрашыу үткәрелде. Ике яҡ та агросәнәғәт комплексы өлкәһендә ғилми берләшмә, дәүләт власы органдары һәм бизнесмендарҙың үҙ-ара килешеп эш итеү актуаллеген һыҙыҡ өҫтөнә алды.
Шулай уҡ Голландияның заманса ҡорамалдарын поставкалау, Нидерланд Короллеге һәм Рәсәй араһында студенттар менән алмашыуҙы үҫтереү мәсьәләләре тикшерелде.
Университеттың Голландия менән хеҙмәттәшлек итеү тәжрибәһе бар. Шулай итеп, Stoas менән юғары уҡыу йорто 10 йылдан ашыу килешеп эш итә: БДАУ-ның 50-гә яҡын студенты унда бакалавр дәрәжәһен алған.
Фекер алышыуҙан һуң ҡунаҡтар өсөн вуз буйлап экскурсия ойошторолдо. PLUS FOR PROGRESS идаралығы ағзаһы Рене Кремерс үҙенең тәҫьораттары менән бүлеште: «Һеҙҙең университетта булыу һәм беҙҙең менән хеҙмәттәшлек итергә әҙер булыуығыҙҙы күреү беҙҙең өсөн оло шатлыҡ», — тине Рене Кремес.


text:
Ҡырмыҫҡалы районында 112-се Башкавдивизияның юбилейы айҡанлы тантаналар башланды
Бөгөн Ҡырмыҫҡалы районында легендар 112-се Башҡорт кавалерия дивизияһының 70 йыллығы уңайынан урындағы хакимиәт менән ойошторолған тантаналар башланды. Байрам сараларында район хакимиәте башлығы Фәнзил Сыңғыҙов, Бөйөк Ватан һуғышы ветерандары, Республика Хәрби Дан музейы, 112-се Башкавдивизия музейы хеҙмәткәрҙәре, Рәсәй һәм Ҡаҙағстан журналистары ҡатнаша.
«Башинформ» агентлығына район хакимиәтенең мәғлүмәт-аналитика бүлеге начальнигы Зөлфиә Әхмәрованың хәбәр итеүенсә, дивизия командиры Миңлеғәле Шайморатовтың тыуған ерендә, Шаймурат ауылында, тантанала ҡатнашыусылар герой һынына сәскәләр һалған. Әле митинг бара, унда ветерандар – дивизия яугирҙары, шулай уҡ герой-кавалеристарҙың балалары сығыш яһай. Артабан ҡунаҡтар Миңлеғәле Шайморатовтың музейына юлланасаҡ.
Тантаналар Ҡырмыҫҡалы районының ижади коллективтары менән әҙерләнгән тематик концерт менән тамамланырға тейеш.


text:
Республикала йыл башынан алып халыҡтан 100 мең тонналап һөт һатып алынған
2013 йыл башынан алып Башҡортостанда халыҡтан 99 мең тоннанан ашыу һөт һатып алынған, ул былтырғы күрһәткестән 345 тоннаға күберәк.
БР Ауыл хужалығы министрлығының матбуғат хеҙмәтендә билдәләүҙәренсә, быйыл халыҡтан артыҡ һөттө һатып алыу буйынса Йәрмәкәй һәм Шаран райондарында ярайһы уҡ алға аҙым яһалған. Йыл башынан алып бында 2012 йылға ҡарағанда 1487 һәм 1043 тоннаға күберәк һөт һатып алынған.
Илеш, Шаран, Миәкә, Йәрмәкәй һәм Баймаҡ райондарында урындағы халыҡтан һөт һатып алыу буйынса эш яйға һалынған. Был райондарҙың һәр береһендә әлеге ваҡытта халыҡтан дүрт мең тоннанан ашыу һөт һатып алынған, тип хәбәр иттеләр министрлыҡта.


text:
Рөстәм Хәмитов Хөкүмәткә граждандарҙың санаторийҙа дауаланыуын финансларға ҡушты
Башҡортостан Республикаһы Президенты Рөстәм Хәмитовтың ҡушыуы буйынса Башҡортостан Республикаһы Хөкүмәте 2010 йылда эшләүсе граждандарҙың стационар дауаланғандан һуң республика санатор-курорт учреждениеларында дауаланып бөтөүенә 73,6 миллион һум аҡса бүлеү тураһында бойороҡ ҡабул итте.
Средстволар Башҡортостан бюджетынан граждандарға бушлай медицина ярҙамы күрһәтеү дәүләт гарантияларын тормошҡа ашырыу маҡсатында бүленәсәк
Был средстволар дөйөм дәүләт идара итеүе менән бәйле дәүләт функцияларын тормошҡа ашырыуға ҡаралған средстволарҙы кәметеү иҫәбенә бүленде.


text:
Профсоюздар Башҡортостандың Урал аръяғы ихтыяжын уйлай
Башҡортостан профсоюздары федерацияһынан белгестәр төркөмө Башҡортостандың Урал аръяғына урындағы власть, етәкселек һәм тау-металлургия предприятиелары коллективтары менән сорашыуға барҙы.
«Башинформ» агентлығына БР Профсоюздар федерацияһының матбуғат үҙәгенән хәбәр итеүҙәренсә, сәфәр барышында белгестәр Баймаҡ һәм Сибай ҡалаларында, Хәйбулла һәм Баймаҡ райондары ауылдарында булған. Ҡала һәм район башлыҡтары, хеҙмәт буйынса территориаль орган етәкселәре, “Учалы тау-байыҡтырыу комбинаты”ның Сибайҙағы филиалы, “Башмедь” яуаплылығы сикләнгән йәмғиәте, “Сибай элеваторы” яуаплылығы сикләнгән йәмғиәте, “Баймаҡ ҡойоу-механик заводы” асыҡ акционерҙар йәмғиәте, “Бүребай тау-байыҡтырыу комбинаты” ябыҡ акционерҙар йәмғиәте етәкселеге, предприятиеларҙың профком ағзалары менән осрашыуҙар үткәрелгән,
Осрашыу барышында БР Профсоюздар федерацияһы вәкилдәре хеҙмәт ҡануниәтен күҙәтеү һәм урындарҙа социаль хеҙмәттәшлекте ойоштороу менән бәйле хәл торошон анализлаған, предприятиеларҙың профсоюз ойошмаларына хоҡуҡи мәсьәләләрҙе хәл итеүҙә ярҙам күрһәткән.


text:
Фото:
Өфөлә Йәш журналистар мәктәбе асылды
Фото:
Ошо көндәрҙә Өфөлә БР Йәш журналистар мәктәбенең беренсе дәресе уҙҙы. Журналист булырға теләүселәр бик күп булды, әммә етди һынауҙы тик 80 кеше үтте, тип билдәләне проект етәксеһе, БР Дәүләт Йыйылышы ҡарамағындағы Йәштәр палатаһы ағзаһы Елена Арямнова.
Йәш журналистар мәктәбе асылыу менән ике проект старт ала: «Ҡалабыҙҙың геройҙары» һәм «Спорт геройҙары», уларҙың сиктәрендә уҡыусылар үҙҙәренең эштәрен яҙасаҡ. Буласаҡ журналистарға ҡабаттан донъяны асырға, күп ҡыҙыҡлы һәм мауыҡтырғыс нәмәләр белергә, киң мәғлүмәт саралары уҡыусыларын бөйөк эштәргә үҙ миҫалы менән илһамландыра алырлыҡ кешеләр менән таныштырырға тура киләсәк. Беҙҙең эргәлә йәшәгәндәр, көнүҙәк тормошта бик һиҙелерлек булмаһа ла, әммә ҙур потенциалға эйә һәм ихтирамға лайыҡ эштәр башҡарған кешеләр тураһында һөйләргә.
Уҡыусылар Рәсәй дәүләт социаль университетының иркен залында йыйылды, уҡытыу программаһы буйынса фекер алышты, һәр ҡатнашыусы ни өсөн журналистиканың кәрәклеген һәм ул дөрөҫ юлмы икәнлеген аңларға тырышты, проект етәксеһе Елена Арямнова менән танышты, ул үҙенең нисек журналист булып китеүе тураһында һөйләне.
«Йәш кешеләргә профориентация менән билдәләнергә һәм ысынлап та был һөнәр менән шөғөлләнергә кәрәкме икенлеген аңларға ярҙам итеү генә мөһим түгел. Буласаҡ журналистарға эшкә етди мөнәсәбәт тәрбиәләү, киң мәғлүмәт саралары хеҙмәткәрҙәренә ятҡан гражданлыҡ яуаплылығын аңларға ярҙам итеү мөһим, — тип һөйләне Елена Арямнова. — Минең махсус журналистика белемем юҡ, шунлыҡтан, үҙен журналистикаға бағышларға теләгән кешеләрҙә ниндәй ауырлыҡтар килеп тыуыуын беләм, айырыуса, кем журналист булырға теләп тә, нимәнән башларға белмәгәндәргә ярҙам кәрәклеген аңлайым».
Шуның менән беренсе дәрес тамамланманы. Уҡыусыларға шәхси һәм һөнәри үҫеш мәсьәләләре буйынса консультант Людмила Васильева етәкселегендәге тренингты үтергә кәрәк булды. Ул буласаҡ профессионалдарҙы маҡсат ҡуйырға өйрәтте, уларға нисек өлгәшеү тураһында һөйләне, һәм барыһына ла «беҙҙең тормош үҙебеҙҙең ҡулдарҙа» икәнлеген аңлатты.
Йәш журналистар мәктәбендә тәүге дәрес дөйөм фотоға төшөү һәм мәктәп ойоштороусыларына ҡарата рәхмәт һүҙҙәре менән тамамланды.


text:
Һандал һөйәк
Һандал һөйәк (лат. incus, урыҫ. наковальня) — урта ҡолаҡтағы ишетеү һөйәге. Сүкеш һөйәк, һандал һөйәк һәм һөйәктәр кеше организмындағы иң бәләкәй һөйәктәр. Уларҙың ауырлығы ни бары 0,5 г. Был һөйәктәр барабан ярыһындағы тирбелеүҙе 50 тапҡыр арттырып, эске ҡолаҡҡа тапшырыусы этәргес система барлыҡҡа килтерә.
Һандал һөйәкте беренсе тапҡыр итальян анатомы Алессандро Акиллини өйрәнгән. Һандал тауыш тулҡындарын сүкеш һөйәктән өҙәңге һөйәккә тапшыра. Һандал һөйәк һөтимәрҙәрҙә генә бар.
Йөкмәткеһе
Ҡарағыҙ[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Русско-башкирский толковый словарь медицинских терминов (М.Т.Азнабаев, 2007)
- Русско-башкирский словарь медицинских терминов (В.З.Гумеров, 1981)


text:
Фото:
Раил Сарбаев кәңәшмә үткәрҙе
Фото:
Салауат ҡалаһында БР Хөкүмәте Премьер-министры Раил Сарбаев рәйеслегендә үткән кәңәшмәлә Башҡортостандың Үҙәк һәм Көньяҡ иҡтисади зоналарының социаль-иҡтисади үҫеше тикшерелде.
Был ике иҡтисади зона республика биләмәһенең сирек өлөшөн тиерлек тәшкил итә, уға 14 муниципаль район һәм 3 ҡала округы инә. Бында «Салауатнефтеоргсинтез», «Сода», «Синтез-Каучук», «Каустик», «Күмертау авиация производство предприятиеһы» кеүек төбәктең ҙур сәнәғәт предприятиелары эшләй.
Премьер әйтеүенсә, Үҙәк һәм Көньяҡ иҡтисади зоналарҙағы бөтә сәнәғәт предприятиелары бөгөн эшен туҡтатманы.
— Был муниципаль райондарҙың һәм ҡала округтарының предприятиелары һәм ойошмалары республикала етештерелгән продукция күләменең 20 процентын тәьмин итте, — тине БР иҡтисади үҫеш министрының беренсе урынбаҫары Марат Минасов. – Тапшырылған торлаҡ күләмендә уларҙың өлөшө 32 процент тәшкил итте.
БР Иҡтисади үҫеш министрлығы мәғлүмәттәренә ҡарағанда, ғинуар-сентябрь йомғаҡтары буйынса Стәрлетамаҡ ҡалаһы, Ауырғазы, Ғафури, Дәүләкән, Иглин, Ишембай, Көйөргәҙе, Миәкә, Стәрлебаш, Стәрлетамаҡ һәм Федоровка райондарының хужалыҡ итеүсе субъекттары ыңғай финанс һөҙөмтәһе алыуға өлгәште.
Салауат һәм Стәрлетамаҡ ҡалаларында, Архангел, Ғафури, Стәрлетамаҡ, Көйөргәҙе һәм Өфө райондарында күрһәткестәр тотороҡло. Тик был «тотороҡлолоҡ» — шартлы төшөнсә. Мәҫәлән, шул уҡ Стәрлетамаҡ районы тотороҡло рәүештә беренсе-икенсе урындарҙы биләй, ә Архангел районы шулай уҡ тотороҡло рәүештә “ҡойроҡта” һөйрәлә.
Кәңәшмәлә төрлө иҡтисади, социаль һәм хоҡуҡ мәсьәләләре ҡаралды. Иҡтисади үҫеш министрлығы мәғлүмәттәре буйынса фекер йөрөткәндә, иҡтисадтағы хәл айҙан-айға тотороҡлана бара. Мәҫәлән, октябрҙә тулайым төбәк продукты күләме индексы 97,5 процент тәшкил итте. Был быйылғы йылда иң юғары күрһәткес. Туғыҙ айҙа тулайым төбәк продукты индексы 94 процент кимәленә сыҡты. Сәнәғәт производствоһы индексы ла үҫте – октябрь йомғаҡтары буйынса 98,8 процент. Ун айлыҡ күрһәткес – 94,1 процент.


text:
Өфө йәрминкәләрендә 1500 тоннаға яҡын картуф һатылған
Башҡортостанда ял көндәрендә үткән йәрминкәләрҙә 1458 тоннанан ашыу картуф, 956 тонна йәшелсә, шул иҫәптән 125 тонна кишер, 182 тонна кәбеҫтә, 78 тонна сөгөлдөр, 570 тонна һуған, 217 тонна ит, 90 тонна бал һатылған. БР Ауыл хужалығы министрлығының матбуғат хеҙмәтенән хәбәр итеүҙәренсә, ауыл эшсәндәре республиканың 15 ҡалаһының һәм биш район үҙәгенең майҙандарында сауҙа итеүҙе ойошторған. Бында киң ассортиментта үҙҙәре етештергән ит һәм һөт продукцияһы, он, ярма һәм кондитер изделиелары, йәшелсәләр, картуф, бал, үҫентеләр тәҡдим ителгән.
Һатылған продукция күләменең 70 проценттан ашыуы Өфө йәрминкәләренә тура килгән. Баш ҡаланың 16 майҙанында 46 муниципаль райондан килгән ауыл хужалығы тауарҙары етештереүселәре сауҙа алып барған. Унан алдағы ял көндәре менән сағыштырғанда хаҡтарҙың кәмеүе күҙәтелгән. Мәҫәлән, картуф 2 һумға арзанайып, уның бер килограмы 8-12 һумға һатылған, кәбеҫтә хаҡы 4 һумға төшкән (6-10 һум), бал – 50 һумға (280 һумдан башлап).


text:
3 апрель
3 апрель — григориан стиле буйынса йылдың 93-се (кәбисә йылында 94) көнө. Йыл аҙағына тиклем 272 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
- Гвинея — Икенсе Республика иғлан итеү көнө.
Тарихи ваҡиғалар[үҙгәртергә | вики-тексты үҙгәртергә]
- 1502 — Христофор Колумб етәкселегендә дүртенсе экспедиция башлана.
- 1879 — София Болгарияның башҡалаһы тип иғлан ителә.
- 1966 — Луна-10 совет автоматак станцияһы Ай тирәләй орбитағв сыҡты.
Был көндө тыуғандар[үҙгәртергә | вики-тексты үҙгәртергә]
- 1924 — Марлон Брандо, Американың кино һәм телевидение актёры, режиссер һәм әүҙем сәйәсмән.
- 1924 — Сәйетов Ғабдулхай Сәйет улы, Бөйөк Ватан һуғышында ҡатнашыусы, Советтар Союзы Геройы (1945).
- 1930 — Гельмут Коль, 1982—1990 йылдарҙа ГФР федераль канцлеры, 1990—1998 йылдарҙа берләшкән Германия канцлеры.
- 1961 — Эдди Мёрфи, америка комедия актёры, кинорежиссёр, продюсер һәм йырсы.
Был көндө үлгәндәр[үҙгәртергә | вики-тексты үҙгәртергә]
- 1991 — Ёлкин Иван Сергеевич, Бөйөк Ватан һуғышында ҡатнашыусы, Советтар Союзы Геройы (1945).


text:
Республиканың Дәүләт Йыйылышы депутаттары Рәсәй Президенты һәм парламенты эшенә хуплау белдерҙе
Башҡортостан Республикаһы Дәүләт Йыйылышы – Ҡоролтай депутаттары Украинала урынлашҡан хәл буйынса белдереү менән сығыш яһаны.
Документта әйтелә: «Беҙ, республиканың Дәүләт Йыйылышы – Ҡоролтай депутаттары, күп милләтле барлыҡ Башҡортостан халҡы кеүек үк, ҙур хафаланыу һәм әрнеү менән Украиналағы хәлде, унда кешеләрҙең халыҡ-ара хоҡуҡи, конституция һәм гражданлыҡ нормалары боҙолоуын, рус телле халыҡтарҙың һәм, ил территорияһында законлы йәшәгән, рәсәйлеләрҙең хоҡуҡтары ҡыҫырыҡланыуын күҙәтәбеҙ.
Украинала килеп тыуған экстраординар хәл фонында һәм халыҡ-ара берләшмә яғынан уны баһалауҙа Рәсәй Федерацияһы Президенты Владимир Владимирович Путиндың һәм Рәсәй Федерацияһы Федераль Йыйылышының, Украинала кеше хоҡуҡтарын һәм иректәрен яҡлауға, был илдә конституция тәртибен һәм сәйәси тотороҡлоғон тергеҙеүгә йүнәлтелгән, эштәрен тулыһынса хуплауыбыҙ тураһында белдерергә кәрәк тип иҫәпләйбеҙ.
Украинала законлыҡты һәм хоҡуҡ тәртибен тергеҙеүгә, үҙ ихтыярын белдереү нигеҙендә граждандарҙың хоҡуҡтарын тормошҡа ашырыуға йүнәлтелгән бөтә эштәрҙе лә сәләмләйбеҙ».


text:
Башҡортостанда янғында 12 кешенең һәләк булыуы факты буйынса ғәйепләнеүсе тотолған
ӨФӨ, 2016 йыл, 17 март. /«Башинформ» мәғлүмәт агентлығы, Артур Басиров/.
Башҡортостанда янғында 12 кешенең һәләк булыуы факты буйынса ғәйепләнеүсе тотолған. Ул — Стәрлетамаҡ ҡалаһында йәшәүсе 32 йәшлек ир, «Содействие» социаль яраҡлашыу үҙәгенең төбәк-ара хәйриә ойошмаһы координаторы, тип хәбәр итә республика буйынса Тәфтиш комитеты.
Тикшереү версияһы буйынса, ғәйепләнеүсе 2015 йылдың октябренән 2016 йылдың февраленә тиклем фажиғә булған йортта социаль яраҡлашыу курсын үтеү өсөн кешеләрҙе урынлаштырған. Улар менән хәйриә эшмәкәрлеге тураһында ялған килешеүҙәр төҙөгән. Өҫтәүенә ул янғын хәүефһеҙлеге ҡағиҙәләрен үтәүҙе тәьмин итмәгән.
Әлеге ваҡытта енәйәт сәбәптәрен асыҡлауға йүнәлтелгән тикшереү һәм оператив-эҙләү саралары үткәрелә. Тәфтишсе ғәйепләнеүсене һаҡ аҫтына алыу тураһында судҡа үтенес ҡағыҙын ебәреү өсөн документтар әҙерләй.


text:
Башҡорт батыры Рәдиф Аҡсурин донъя чемпионатында «алтын» миҙал алды
Ҡазанда Татар АССР-ы ойошторолоуының 90 йыллығына ҡарата билбау көрәше буйынса донъя чемпионаты үтте.
Татарстандың баш ҡалаһында донъяның 17 иленән 60-тан ашыу көрәшсе йыйылды.
Ярышта ҡатнашыусылар 63 кг, 75 кг, 85 кг, 100 кг һәм 100 килограмдан ашыу ауырлыҡ категорияларында көрәште.
Чемпионат бар биш ауырлыҡ категорияһында ла Рәсәй йыйылма командаһының еңеүе менән тамамланды (дөйөм иҫәп — 250 мәрәй).
Беларусь йыйылма командаһы – икенсе урында (208 мәрәй), өсөнсөлә –Молдавия командаһы (177 мәрәй).
Рәсәй йыйылма командаһы составында Башҡортостандан Наил Мөхәмәтйәнов (75 кг ауырлыҡ категорияһында) менән Рәдиф Аҡсурин (100 кг ауырлыҡ категорияһында) да бар ине. Рәдиф Аҡсурин үҙенең ауырлығында «алтын» алды.


text:
Башҡортостандағы һайлау участкаларында видеокүҙәтеү ойоштороу эштәре алып барыла
«Ростелеком»дың бүлендек предприятиеһы — «Башинформсвязь» асыҡ акционерҙар йәмғиәте республикалағы һайлау участкаларында видеокүҙәтеү камералары ҡуя башланы.
«Башинформсвязь» йәмғиәтенең матбуғат хеҙмәте хәбәр итеүенсә, компания ҙур күләмдәге эштәр башҡарып та өлгөргән. Һайлау участкалары әле элемтәселәр менән тоташтырыуға әҙерләнә, элемтә ҡорамалдары тикшерелгән, яңы сүс-оптика линияһы һалынған (республика буйынса 500 километр самаһы), өҫтәмә ҡорамалдар ҡуйылған. 3,5 мең программа-аппарат комплекстарын монтажлау көтөлә. Башҡортостан территорияһында был эштәрҙе элемтә узелдарында махсус рәүештә ойошторолған 200-ҙән ашыу бригада башҡарасаҡ. Матди-техник тәьминәт мәсьәләләрен хәл итеү һәм ҡорамалдарҙы көйләүҙә мөмкин булған ҡатмарлыҡтар осрағына монтаж бригадалары, «Башинформсвязь» йәмғиәтенең иң яҡшы белгестәрен йәлеп итеп, тәүлек әйләнәһенә эшләүсе ике тура линия ярҙамында хеҙмәтләндереләсәк.
Аппарат-программа комплексы ноутбуктан йәки монитор һәм клавиатураһы менән бергә система блогынан, FUJI йәки LENOVO компанияларының юғары сифатлы һүрәт биреүгә һәләтле ике камераһынан, уларҙы тоташтырыу ҡорамалынан һәм махсус программанан тора. Ҡорамалдар махсус рәүештә Өфөнөң «Промсвязь» заводында етештерелгән вандалдарҙан һаҡлаусы металл шкафтарға урынлаштырыласаҡ. Һынау үткәрелгәндән һуң ҡорамалдар бикләнәсәк,ә бигенә мисәт ҡуйыласаҡ, камералар һайлау көнөндә генә эшкә ҡушыласаҡ. Камераларҙың яҙмаһы элемтә каналдары аша шифрланған килеш тапшырыласаҡ.


text:
Башҡортостан баш ҡалаһында Майкл Джексондың хореографы хип-хоп буйынса оҫталыҡ дәресе үткәрәсәк
2 апрелдә 11 сәғәттә «Башинформ» агентлығында Будда Стретч псевдонимы аҫтында билдәле булған бейеүсе йәш Эмилио Остин менән матбуғат конференцияһы үтә. 45 йәшлек бейеүсе Өфөгә заманса хореография буйынса оҫталыҡ дәресе үткәреү маҡсатында Наркотиктар әйләнешенә контроллек итеү буйынса федераль хеҙмәттең БР буйынса Идаралығы саҡырыуы буйынса килгән.
Йәш Эмилио Остин Майкл Джексондың «Remember The Time» йыры өсөн клип ҡуйған, Уитни Хьюстон, Мэрайя Кэри, Дайана Росс менән хеҙмәттәшлек иткән.
«Билдәле хореограф һәм педагог бейеү сәнғәтен популярлаштырыу өсөн саҡырылды. Был сәнғәт йәштәр өсөн ҡыҙыҡлы һәм мауыҡтырғыс шөғөл булып тора», — тип хәбәр иттеләр Наркотиктар әйләнешенә контроллек итеү буйынса федераль хеҙмәттең БР буйынса Идаралығынан. Иҫегеҙгә төшөрәбеҙ, «Йондоҙҙар наркотиктарға ҡаршы» акцияһы сиктәрендә үткәрелгән сараларҙа шулай уҡ Рәсәйҙең рок йырсылары Юрий Шевчук, Земфира Рамазанова, Борис Гребенщиков, бард Александр Розенбаум, йырсы Максим, биатлонсы Максим Чудов ҡатнашты.


text:
Силәбелә йәш ҡурайсылар әҙерләйҙәр
Силәбелә Шәйехзада Бабич исемендәге китапхана базаһында боронғо башҡорт халыҡ музыка ҡоралы – ҡурайҙа уйнарға өйрәтеү курстары үткәрелә. Уға ошо өйрәтеү методикаһы авторы, Башҡортостан Республикаһының халыҡ артисы Азат Айытҡолов етәкселек итә.
Башҡортостан Республикаһының Силәбе өлкәһендәге даими вәкиллеге матбуғат сәркәтибе Михаил Хәбиров һөйләүенсә, Азат Айытҡоловтың методикаһы буйынса ҡурайҙа бер ҡасан да уйнап ҡарамаған кеше ни бары ете көн эсендә өс-дүрт көй өйрәнә ала. Уҡытыу Силәбе өлкәһенең Башҡорт йәштәре союзы тарафынан «Башҡорт йолаларын һәм мәҙәниәтен һаҡлап ҡалыу һәм популярлаштырыу» проекты сиктәрендә уҙғарыла. Курстар йәштәр араһында башҡорт милли уйын ҡоралында башҡарыусылар төркөмөн ойоштороуға булышлыҡ итергә тейеш.
Музыкант Силәбе өлкәһенә килгән ваҡытында Ҡоншаҡ районының «Маяҡ батырҙары» башҡорт ансамбле балалары өсөн ҡурайҙа уйнау буйынса оҫталыҡ-класы үткәрергә һәм Арғаяш районының башҡорттар йәшәгән Ҡолой ауылында балалар йорто тәрбиәләнеүселәре алдында хәйриә концерты менән сығыш яһарға йыйына.
Ҡурайҙа уйнау курстары 16 декабрҙә башлана.


text:
Күмертауҙа май экстракцияһы заводы төҙөлөшөнөң тәүге этабы тамамландыФото: Башҡортостан Башлығының матбуғат хеҙмәте
Күмертауҙа май экстракцияһы заводы төҙөлөшөнөң тәүге этабы тамамланды
Күмертауҙа май экстракцияһы заводы төҙөлөшөнөң тәүге этабы тамамландыФото: Башҡортостан Башлығының матбуғат хеҙмәте
ӨФӨ, 2016 йыл, 15 сентябрь. /«Башинформ» мәғлүмәт агентлығы, Александр Смирнов/.
14 сентябрҙә Башҡортостан Башлығы Рөстәм Хәмитов Күмертауға эш сәфәре барышында Маячный ауылында тәүлегенә 1 200 тонна көнбағыш орлоғон эшкәртеү ҡеүәтенә эйә булған май экстракцияһы заводын төҙөү буйынса инвестиция проектын тормошҡа ашырыу барышын тикшерҙе.
2014 йылдан инвестициялар күләме 3 миллиард һумдан ашыу тәшкил иткән. Әлеге ваҡытта тәүлегенә 350 тонна сеймал эшкәртеү ҡеүәтенә эйә булған май һығыу цехын төҙөү проектын тормошҡа ашырыуҙың беренсе этабы тамамланған. Икенсе этапта экстракция цехы файҙаланыуға тапшырыла, был предприятиеға проект ҡеүәтенә сығырға мөмкинлек бирә. Төҙөлөш эштәрен 2017 йылда тамамлау күҙаллана.
Етештереү эшмәкәрлеген тәьмин итеү өсөн транспорт-логистика компанияһын булдырыу күҙ уңында тотола, тип хәбәр итте завод директоры Владимир Емелин. Бынан тыш, 65 мең тонна көнбағыш һыйҙырышлы яңы элеватор төҙөлә. Ул ике ашлыҡ киптереү комплексын һәм 18 силосты үҙ эсенә аласаҡ. Шуларҙың дүртәүһе – быйыл, ҡалғандары киләһе йылда ҡуйыла.
– Беҙ Маячный ауылында май экстракцияһы заводында булдыҡ. Төҙөлөшкә бүленәсәк 5,5-6 миллиард һум – нисек эшләргә кәрәклеккә яҡшы миҫал. Был предприятиеның тәүге сираты эшләй ҙә инде. 2017 йылдың аҙағына юғары технологиялы заманса предприятие файҙаланыуға тапшырылыр, тип ышанабыҙ, – тип билдәләне Рөстәм Хәмитов. – Тиҙ үҫешеүсе биләмә статусы ҡалаға тағы ла бер нисә инвестор йәлеп итергә мөмкинлек бирәсәк, тип әйткем килә.
Рөстәм Хәмитов Көйөргәҙе районына эш сәфәре барышында «Роторфлай» яуаплылығы сикләнгән йәмғиәте эшмәкәрлеге менән танышты, «Күмертау-Арена» ябыҡ боҙ һарайы төҙөлөшөн ҡараны.


text:
Доломит
Доломит — тау тоҡомдарын өйрәнеүск француз инженеры һәм геологы Деода де Доломьё (1750—1801) хөрмәтенә аталған тау тоҡомо.
- Карбонаттар синыфы минералы, CaMg[CO3]2; составы: CaO - 30,4%, MgO - 21,9%, ҡушылмалары Fe, Mn, Zn һ.б. - 47,7%. Кристалдары быяла һымаҡ ялтырауыҡлы ромбоэдрик, агрегаттары кристаллик-бөртөклө. Төҫө һорғолт-аҡ, һарырак, көрәнһыу йәки йәшкелт төҫмөрлө. Ҡатылығы 3,5-4,0. Ыуалыусан. Тығыҙлығы 2,8-2,9 г/см3. Ғәҙәти температурала хлорид кислотаһында (HCI) (кальциттан айырмалы булараҡ) кайнамай ғына әкрен ирей.
- 50% һәм унан да күберәк доломит минералынан тороусы ултырма тау тоҡомо; Доломит 25-49% булғанда - доломитлы эзбисташ, 50-89% -та - эзбисле доломит. Кальцит, ангидрит, гипс, магнезит, сидерит һ.б. ҡушылмалар булырга мөмкин. Тығыҙ йәки каверналы-күҙәнәкле була. Диңгеҙҙәрҙә, диңгеҙ ҡултыҡтарында, күлдәрдә эзбисле-магнезиаль ләм диагенетик үҙгәргәндә, эзбисташтар метасоматик доломитлашҡанда, гидротермаль процесстар ваҡытында барлыҡҡа килә. Эре, ваҡ һәм йәшерен кристаллик агрегаттар, гипергенезда йыш ҡына ыуалыусан була. Барлыҡ континенттарҙың төрлө йәштәге ултырмаларында таралған.
Төп сығарыусы илдәр – Бөйөк Британия, Канада, Япония, Рәсәй. Донъяла (йылына млн. тонналарҙа) 40-60, РФ-ҙә - 20 гә яҡын.
Рңсәйҙә Урал һөҙәклектәрендә, Волга йылғаһы ярҙарында һ.б. урындарҙа табылған. Каверналы доломиттарда - нефть һәм битум ятмалары, тығыҙ һәм көпшәк доломитларҙа мәрмәр ониксы һәм аметист сағылышлылары асыҡланган. Доломиттың 72 сығанағы (эзбисташ менән бергә) 71 млн. м3 ка (2009) яҡын запас менән юғары Пермь йәшендәге ултырмаларҙа билгеләнгән.
Әҙәбиәт[үҙгәртергә | вики-тексты үҙгәртергә]
- Сементовский Ю.В., Бобрикова Е.В. Минеральное сырьё. Доломит: Справ. М., 1998; Геология твёрдых полезных ископаемых Республики Татарстан. Казань, 1999.
Сығанаҡтар[үҙгәртергә | вики-тексты үҙгәртергә]
- Татар энциклопедияһы (тат.)
Ссылки[үҙгәртергә | вики-тексты үҙгәртергә]
- Доломит в базе webmineral.com (инг.)
- Доломит в базе catalogmineralov.ru (урыҫ.)


text:
Ҡалтасы районында йәшәүселәр «Халыҡ программаһы»на тәҡдимдәр индерҙе
Ҡалтасы районының Күтәрем ауылында мәктәп, реабилитация үҙәге, дауахана эшселәре менән «Халыҡ программаһы»на тәҡдимдәр индереү буйынса осрашыуҙар ойошторолдо. Был хаҡта «Берҙәм Рәсәй» партияһы Башҡортостан төбәк бүлексәһенең матбуғат хеҙмәте хәбәр итә.
Уҡытыусылар, медицина һәм социаль хеҙмәткәрҙәр ауыл проблемаларын тикшереүҙә әүҙем ҡатнашты. Фекер алышыуҙа ауылды төҙөкләндереү мәсьәләһе өҫтөнлөк итте. Атап әйткәндә, йәш ғаиләләр йәшәгән «Южный» биҫтәһенең социаль инфраструктураһы, Нефтселәр урамы юлының торошо, автомобилдәрҙе заправкалау станцияһы төҙөлөшө хаҡында һүҙ барҙы.
Ауыл халҡы фекеренсә, кешеләрҙең түбән мәҙәнилеге, эскелектең, наркоманияның киң таралыуы, йәш белгестәрҙең йәшәү урыны буйынса эшкә урынлаша алмауы шулай уҡ мөһим проблема булып тора.
Ҡалтасы халҡының «Халыҡ программаһы»на индергән тәҡдимдәренең береһе – бюджет өлкәһендә эшләүселәрҙең эш хаҡы кимәлен күтәреү. Ауыл халҡы фекеренсә, барлыҡ мәсьәләләрҙе, тәү сиратта, закон кимәлендә хәл итеү мөмкин. Ошонан һуң ғына ул закондар үтәүгә контроллек итеү мәсьәләһе актуаль була.


text:
Фото:
Миңлегөл Санъярова вафат булды
Фото:
2010 йылдың 12 февралендә Социалистик Хеҙмәт Геройы, 3-сө төҙөлөш тресы ветераны Миңлегөл Әһелмөхәмәт ҡыҙы Санъярова оҙаҡ ауырығандан һуң 81-се йәшендә вафат булды.
М.Ә. Санъярова 1929 йылдың 9 сентябрендә Башҡорт АССР-ының Ғафури районы Үзбәк ауылында тыуған. Хеҙмәт эшмәкәрлеген туған колхозында башлай. Ауыр һуғыш йылдарының бөтә михнәттәре уның иңенә төшә. Фиҙакәр хеҙмәте өсөн М.Ә. Санъярова “1941 — 1945 йылдарҙағы Бөйөк Ватан һуғышында күрһәткән хеҙмәттәре өсөн” миҙалы менән бүләкләнгән.
1956 йылда М.Ә. Санъярова ғаиләһе менән Өфөгә күсеп килә һәм 3-сө төҙөлөш тресында эш башлай. Хеҙмәт биографияһының өс тиҫтәгә яҡын йылын ул ошо тресҡа арнай. Миңлегөл Әһелмөхәмәт ҡыҙы бында эшсе, ҡыйыҡ ябыусы, унан һуң ташсы булып эшләй. Ошо йылдарҙа ул сәнәғәт һәм социаль объекттар, торлаҡ төҙөлөшөндә әүҙем ҡатнаша.
1975 йылдың 6 авгусында Өфө ҡалаһы төҙөлөшөндәге хеҙмәттәре өсөн М.Ә. Санъяроваға Социалистик Хеҙмәт Геройы тигән юғары исем бирелә. Уның күп йыллыҡ намыҫлы хеҙмәте Хеҙмәт Ҡыҙыл Байраҡ ордены һәм бик күп миҙалдар менән билдәләнә.
М.Ә. Санъярова ҡушылған эшкә һәр саҡ яуаплы ҡарашта булды, ҙур тырышлыҡ һалды. Ул ихласлығы, күңел ябайлығы, баҫалҡылығы һәм кешеләргә иғтибарлы мөнәсәбәте кеүек һоҡланғыс сифаттары менән айырылып торҙо. Миңлегөл Әһелмөхәмәт ҡыҙы яҡшы әсә, ике ул һәм ҡыҙ тәрбиәләне.
Сағыу шәхес, һоҡланғыс кеше Миңлегөл Әһелмөхәмәт ҡыҙы Санъярова хаҡында иҫтәлек беҙҙең йөрәктәрҙә мәңге һаҡланыр.
Некрологка Башҡортостан Республикаһы Президенты Мортаза Рәхимов, БР Дәүләт Йыйылышы-Ҡоролтай Рәйесе Константин Толкачев, БР Хөкүмәте Премьер-министры Раил Сарбаев һәм башҡа рәсми кешеләр ҡул ҡуйған.


text:
Шаяндар һәм тапҡырҙар клубының «Асмандарға ашыу» республика фестивале Стәрлетамаҡта үтәсәк
Шаяндар һәм тапҡырҙар клубының «Асмандарға ашыу» республика фестивале бөгөн, 20 октябрҙә, Стәрлетамаҡ ҡалаһының Мәҙәниәт һарайында үтәсәк.
Башҡортостандың Йәштәр сәйәсәте һәм спорт министрлығынан хәбәр итеүҙәренсә, икенсе йыл рәттән үткәрелгән сарала 10 команда ҡатнашасаҡ.
— Шаяндар һәм тапҡырҙар клубының «Асмандарға ашыу» шоу-фестивале күп сюрприздар әҙерләй – модалы командалар, шаяртыуҙар, көлкөлө номерҙар. Бүләктәрҙең береһе – ПреParty: бағыусыларҙан приздар һәм күстәнәстәр, — тип һөйләне байрамды ойоштороусылар – Стәрлетамаҡтың Шаяндар һәм тапҡырҙар клубы хәрәкәте һәм клубтың «Асмандарға ашыу» командаһы.


text:
15 октябрҙә Өфөлә «Авто-мото донор» акцияһы сиктәрендә ҡан тапшырырға була
Автоуҙыш «Авто-мото донор» бөтә Рәсәй акцияһы сиктәрендә Өфөлә алдағы шәмбе, 15 октябрҙә үтәсәк. Донорлыҡ хәрәкәтенә һәр теләүсе үҙ өлөшөн индерә ала.
— Йәмәғәтселек иғтибарын донорҙар ҡаны етмәү проблемаһына йүнәлтеү маҡсатында уҙышта ҡатнашыусылар ҡаланың үҙәк урамдары буйлап үтәсәк, — тип һөйләне Рәсәй автомобиль хужалары федерацияһының Башҡортостандағы төбәк вәкиле Линар Хәбирйәнов.
«Башинформ» агентлығы алдан хәбәр итеүенсә, автомобиль колоннаһы 9.00 сәғәттә «Моторҙар эшләүселәр» мәҙәниәт һарайынан старт аласаҡ, Беренсе май, Конституция, Комаров урамдары, Октябрь проспекты, Әй, Баҡалы, Кувыкин, Батыр урамдары буйлап үтеп, Республика ҡан тапшырыу станцияһы янында туҡталасаҡ. Унда барлыҡ теләүселәр ҙә ҡан тапшыра аласаҡ.


text:
Йыл эсендә сәнәғәт производствоһы индексы республикала 8 процентҡа артты
Сәнәғәт производствоһы индексы Башҡортостанда өс төп эшмәкәрлек төрө — «файҙалы ҡаҙылма байлыҡтар сығарыу», «эшкәртеү производстволары», «электр энергияһы, газ һәм һыу етештереү һәм уларҙы бүлеү» — буйынса 2012 йылдың ғинуары һөҙөмтәләре буйынса үткән йылдың ғинуарына ҡарата 108,0 процент тәшил итте. Республика статистары сәнәғәт үҫешен мөһим тауарҙар етештереү йылдамлығына нигеҙләнеп анализланы.
Дөйөм Рәсәй Федерацияһы буйынса сәнәғәт производствоһы индексы 2011 йылдың ғинуарына 103,8 процент тәшкил итте. Төп эшмәкәрлек төрҙәре буйынса производство үҫеше Волга буйы федераль округы төбәктәре буйынса 91,8 проценттан алып (Мордовия), 115,2 процентҡа тиклем (Сыуашстан Республикаһы) тәшкил итә.


text:
Фото:
Раил Сарбаев: бурыстарҙы бөтөрөү өсөн бөтә механизмдарҙы ҡулланырға кәрәк
Фото:
БР Хөкүмәтендә үткән ведомство-ара координация советы ултырышында республикала эш хаҡы буйынса бурыс, ҡайһы бер предприятиелар етәкселәренең яуапһыҙлығы хаҡында ҡаты һөйләшеү булды. Уны БР Хөкүмәте Премьер-министры Раил Сарбаев алып барҙы. Ҡайһы бер муниципаль берәмектәр хакимиәттәре башлыҡтары, бурыслы предприятиеларҙың директорҙары яуап тотто. Һуңғы арала бурыс күләме байтаҡ кәмегән, ләкин проблема көнүҙәк булыуҙан туҡтамай.
— Быйыл 1 ноябргә бурыстың дөйөм күләме 46 миллион 425 мең һум тәшкил итте, — тине Премьер-министр. — Федераль дәүләт статистикаһы хеҙмәтенең БР буйынса территориаль органы мәғлүмәттәренә ҡарағанда 21 декабргә 11 ойошма эш хаҡы буйынса 25 миллион 848 мең һумлыҡ бурысҡа эйә. Бурыстың яртыһы тиерлек — 47,8 проценты — Өфөгә тура килә. Өфө ҡалаһы хакимиәте башлығы Павел Качкаев баш ҡалалағы хәлдәр хаҡында һөйләне. 11 декабргә эш хаҡы буйынса бурыс 18,8 миллион самаһы тәшкил иткән. Оператив мәғлүмәттәр буйынса, бөгөн ул 16,46 миллион һумға тиклем кәмегән. Киләһе йыл башына бурыстың тағы ла бер ни тиклем кәмеүе көтөлә: 16 миллион һум ҡаласаҡ. 2009 йыл башында бурыс күләменең ошондай уҡ кимәлдә, йәғни 16,57 миллион һум булыуын билдәләп үтергә кәрәк. Өфөлә 770 кеше эш хаҡы көтә.
Мәҫәлән, “Эре панелле йорттар төҙөлөшө” компанияһы 234 эшсеһенә аҡса түләмәгән. Был — 5,6 миллион һум. Етәкселек ҡала комиссиялары ултырыштарына бер тапҡыр ғына саҡырылмаған, ләкин саҡырыуҙар яуапһыҙ ҡалған. Июлдә Арбитраж суды ҡарары менән предприятиела тышҡы күҙәтеү индерелгән, ә 2 декабрҙә конкурс производствоһы ойошторолған. Мэр әйтеүенсә, компанияның милкен һатҡас, бурыстар ҡайтарыласаҡ. Әле конкурс массаһы билдәләнә.
Дөйөм алғанда, Өфө буйынса төҙөлөш тармағына 9 миллион һум самаһы бурыс тура килә. Ҡалған сумма эшкәртеүсе производстволар бурысын тәшкил итә.
Ә Октябрьский ҡалаһында эш хаҡы буйынса срогы сыҡҡан бурыс күләме — 5,88 миллион һум. Ул тотошлайы менән “Роснефтемаш” етештереү берекмәһе” ябыҡ акционерҙар йәмғиәтенеке.
— Ойошмала хәл ҡатмарлы, — тине Октябрьский ҡалаһы хакимиәте башлығы Сергей Молчанов. — Предприятие эшләмәй тиерлек. Бюджет һәм бюджеттан тыш фондтарға бурыстары бар.
— “Роснефтемаш” ҙур холдингка инә, — тип өҫтәне БР Хөкүмәте Премьер-министры урынбаҫары, сәнәғәт һәм тышҡы иҡтисади бәйләнештәр министры Юрий Пустовгаров. — Холдинг күп урында ҡыйынлыҡтарға тарыған, шуға ла хәлгә комплекслы ҡарарға кәрәк. Ғәмәлдә “Роснефтемаш”тың мөлкәте юҡ — барыһы ла икенсе юридик шәхестә арендала тора. Әгәр беҙ күмәкләп эш итмәһәк, проблема хәл ителмәйәсәк.
Октябрьский түбән вольтлы электр аппаратуралары заводы менән еңелерәк. Тиҙҙән бөтә мәсьәләләр хәл ителәсәк. 14 декабрҙә унда конкурс производствоһы индерелде. Федераль ҡануниәткә ярашлы, эшселәр алдындағы бөтә бурыс түләнәсәк.
Ведомство-ара совет Октябрьскийҙағы тағы ла бер предприятие — фарфор заводындағы хәлде тикшерҙе. Дөрөҫ, эш хаҡына бәйле түгел. Производство эшмәкәрлегенең финанс-иҡтисади күрһәткестәре хәүефле. Заводты ҡотҡарыуға республика властары ла ҡушылды. Төбәк бюджеты средстволары иҫәбенә ликвид булмаған активтар һатып алынды. Хәҙер килеп завод өсөн ошондай ҡатмарлы осорҙа генераль директорҙың үҙенә һәм яҡын кешеләренә күпләп премия яҙыуы асыҡлана.
— Был шаҡ ҡатырғыс хәл, уны тикшерергә кәрәк, — тине Юрий Пустовгаров. — Генераль директор Хөкүмәттән алған “шәп” заказды башҡарған өсөн үҙенә премия яҙа. Бер приказда — 120 мең һум, икенсеһендә — 50 мең, өсөнсөһөндә — тағы ла 50 мең һум. Шулай уҡ баш бухгалтер һәм генераль директор урынбаҫары ла премия алған. Уларҙы ҡыуырға кәрәк.
— Быны баш-баштаҡлыҡ тип кенә атарға мөмкин, — тип ризаһыҙлыҡ белдерҙе Премьер-министр. — Беҙ заводҡа ярҙам итеү өсөн һатып булмаған бөтә ликвидһыҙ активты алдыҡ. Һөҙөмтәлә, директорға, уның урынбаҫарына һәм баш бухгалтерға ярҙам иткәнбеҙ булып сыға.
Предприятиеларҙа бындай хәлдең сәбәптәренең береһе шунда: милекселәр һәм етәкселәр үҙҙәрендә профсоюз булдырыуҙы һәм коллектив договорҙар төҙөүҙе хупламай. БР Профсоюздар федерацияһы рәйесе Әмирхан Сәмерханов шулай тип иҫәпләй.
— Профсоюз булған ерҙә бурыс та юҡ тиерлек, — тине ул, — сөнки аҙна һайын беҙ мониторинг үткәрәбеҙ. Профсоюз да, коллектив договор ҙа кәрәкмәгән урында, Октябрьский фарфор заводындағы һәм “Салауатнефтеоргсинтез”дағы кеүек килеп сыға. Етәкселәр үҙҙәренә премия яҙа, ә коллектив был хаҡта белмәй ҙә. Улар тыныс, ә кешеләр ҡурҡа һәм нисек тә эш урынында ҡалыу хаҡында ғына уйлай.
— Кешеләрҙең дә түҙемлеге сикһеҙ түгел, — тине Премьер-министр. — Эшселәр 12 меңгә лә, 14 меңгә лә риза. Өндәшһә, көнөндә үк эшһеҙ ҡаласаҡ. Икенсе урынға урынлашыу, юғарыраҡ эш хаҡы алыу, ҡыҙғанысҡа ҡаршы, бик ҡыйын. Предприятиеларҙа договорҙар һәм профсоюз ойошмалары булырға тейеш. Беҙгә ошо проблемаларҙы бергәләп хәл итергә кәрәк.
БР профсоюздар лидеры әйтеүенсә, 2008 йылда хеҙмәт бәхәстәре буйынса комиссиялар аша 450 миллион һум күләмендә түләнмәгән эш хаҡы бирелгән. Быйыл — 350 миллион һум самаһы. Әгәр мәжбүри саралар булмаһа, бөгөн эшселәргә срогы сыҡҡан бурыстың ниндәй күләмдә булыуы билдәһеҙ. Республикала коллектив договорҙар менән хәл бөгөн, ысынлап та, шәптән түгел.
— Был тәңгәлдә беҙҙә бюджет өлкәһе әүҙем эшләй, — тине Премьер-министр урынбаҫары, хеҙмәт һәм халыҡты социаль яҡлау министры Фидус Ямалетдинов. — Мәҫәлән, мәғариф хеҙмәткәрҙәренең 74 проценты менән коллектив договорҙар төҙөлгән. Иҡтисадтың реаль секторында — ни бары 30 процент.
Әйткәндәй, барлыҡ был мәсьәләләр “өҫтән” көйләнергә тейеш, тип иҫәпләй БР Хөкүмәте Премьер-министры Раил Сарбаев:
— Кешеләргә ниндәй флаг аҫтында йәшәү мөһим түгел, улар эш хаҡы алырға, ғаиләһен ашатырға, кейендерергә һәм балаларын уҡытырға теләй, — тине ул. — Был — һеҙҙең һәм беҙҙең бурыс. Кешеләр эшләгәнен алырға тейеш. Әгәр беҙҙә административ ресурс етмәй икән, намыҫты эшкә егергә кәрәк. Кешеләр беҙҙән башҡа бер кемгә лә бара алмай.
— Проблемалар ҙур, етди, — тип өҫтәне Премьер. — “Башҡортостанстат” үҙҙәре аша үткән бурыс буйынса ғына отчет бирә һәм нормаларға ярашлы хужалыҡ алып барған субъекттар буйынса ғына һүҙ йөрөтә. Ләкин суд приставтары хеҙмәте аша үткән бурыс тиҫтәләрсә тапҡыр күберәк. Бурысты түләтеү менән тығыҙ шөғөлләнергә һәм бының өсөн бөтә механизмдарҙы йәлеп итергә кәрәк.


text:
Республиканың Сауҙа-сәнәғәт палатаһы эксперттары АҠШ делегацияһы менән осрашты
Өфөлә Башҡортостан Республикаһы Сауҙа-сәнәғәт палатаһының эксперттар төркөмө, республиканың ойошмалары һәм предприятиелары, профилле министрлыҡтары һәм ведомстволары вәкилдәре АҠШ-тың Екатеринбургтағы Генераль консулы Майкл Рейнерт етәкселегендәге Америка Ҡушма Штаттары делегацияһы менән осрашты. Сит ил делегацияһы Башҡортостанға эшлекле һөйләшеүҙәр һәм консультациялар үткәреү өсөн килгән.
Осрашыу барышында Башҡортостандың Сауҙа-сәнәғәт палатаһы президенты Юрий Пустовгаров ҡыҫҡаса республиканың сәнәғәт һәм индустриаль потенциалы хаҡында һөйләне, партнерлыҡ итеү юлдарын күҙалланы.
АҠШ-тың Генераль консулы Майкл Рейнерт үҙенең сәләмләү һүҙендә Рәсәй Федерацияһы менән АҠШ араһында инвестицион хеҙмәттәшлекте киңәйтеү, Рәсәйҙең Бөтә донъя Сауҙа ойошмаһына инеү мәсьәләләренә ҡағылды.
Артабан Америка делегацияһы киләһе компанияларҙың презентацияһын тәҡдим итте: SPECTRO Technical Services (лаборатория ҡорамалдарын поставкалау һәм хеҙмәтләндереү), «Пенетрон-Россия» компаниялар төркөмө, «Microsoft Рус» яуаплылығы сикләнгән йәмғиәте (IT-технологиялар), Emerson Process Management (ҡорамалдар етештереү), Citibank.
Башҡортостан Республикаһы Сауҙа-сәнәғәт палатаһының матбуғат хеҙмәте хәбәр итеүенсә, яҡтар машиналар эшләү, нефть эшкәртеү, ҡорамалдар етештереү, энергия һаҡлау, металлургия, химия, төҙөлөш, торлаҡ-коммуналь хужалыҡ өлкәләрендә хеҙмәттәшлек итеү мөмкинлеген тикшергән.


text:
Төбәктә «Башагро» интернет-проектын ғәмәлгә ашырыу башлана Фото: Олег Яровиков
Төбәктә «Башагро» интернет-проектын ғәмәлгә ашырыу башлана
Төбәктә «Башагро» интернет-проектын ғәмәлгә ашырыу башлана Фото: Олег Яровиков
ӨФӨ, 2016 йыл, 5 май. /«Башинформ» мәғлүмәт агентлығы, Галина Бахшиева/.
Башҡортостанда «Башагро» сауҙа майҙансығын үҫтереү буйынса берлектәге проектты ғәмәлгә ашырыу башлана. Проект Башҡортостан Ауыл хужалығы министрлығы, Сауҙа-сәнәғәт палатаһы, Сауҙа һәм ҡулланыусылар хоҡуғын яҡлау буйынса дәүләт комитеты, Иҡтисади үҫеш министрлығы һәм «Берҙәм электрон сауҙа майҙансығы» акционерҙар йәмғиәте ярҙамында тормошҡа ашырыласаҡ.
Эксперттар һүҙҙәренсә, яңы сауҙа майҙансығы етештереүсе һәм һатып алыусы араһында тура бәйләнеш булдырырға мөмкинлек бирәсәк.
Башҡортостан Ауыл хужалығы министрлығының матбуғат хеҙмәтендә хәбәр итеүҙәренсә, теләгән һәр кем ошо ресурста бушлай теркәлә һәм эш башлай ала. Ресурстың мөмкинлектәре менән бында танышырға мөмкин.
Майҙың икенсе яртыһында «БашАгро» майҙансығында эш башларға теләүселәр өсөн өйрәтеүсе семинар уҙғарыу күҙаллана.
Тәү сиратта «БашАгро» майҙансығы — продукцияны аралашсыһыҙ һатыуҙың ышаныслы каналы, һатып алыусыларҙың күплеге, продукцияны төбәк етештереүселәренән туранан-тура һатып алыу, тауар һәм етештереүсе тураһында тулы мәғлүмәт.


text:
Тәтешле районы чиновнигы конкуренцияны сикләгән өсөн штраф түләйәсәк
Монополияға ҡаршы федераль хеҙмәттең республика буйынса идаралығы Тәтешле районы хакимиәтенең план-иҡтисад бүлеге хеҙмәткәренә штраф һалды. 2010 йылдың декабрендә район муниципалитеты тораҡ пункттарға юлдар төҙөлөшө проекты буйынса асыҡ конкурс үткәрә. Заказды «Башкирдортранспроект» дәүләт унитар предприятиеһы ала. «Заказдар урынлаштырыу тураһында»ғы федераль закон үтәлешен тикшереп, прокурорҙар хакимиәттең аукционда ҡатнашыусылар өсөн һәр кем йырып сыға алмаҫлыҡ шарттар ҡуйыуын асыҡлай. Был ҡануниәткә ҡаршы килә һәм яуаплы чиновникка ҡарата административ эш асыла. Уға дәүләт ҡаҙнаһына 50 мең һум күләмендә штраф түләргә тура киләсәк, тип хәбәр иттеләр республика прокуратураһынан.


text:
Аҡыҡ
Аҡыҡ — ҡыҙыл йәки ҡыҙғылт һары төҫтәге аҫыл таш.
Халцедондың йәшерен кристаллы агрегатынан торған тау тоҡомо. Төрлө ҡалынлыҡтағы һәм төҫтәге таптар һәм һыҙыҡтарҙың күп тапҡыр сиратлашыуы хас. Төҫө буйынсаса аҡык бер төрлөләргә, нәҙек һыҙыҡлыларға һәм таплыларға айырыла. Бер төрлөләре: карнеол (ҡыҙыл), сапфирин (күкһел йәшел), сардер (көрән), хризопраз (йәшел). Һыҙыҡлылар: төрлө составлы оникстар. Таплылар: гелиотроп (ҡыҙыл таптар йәки йәшел фондағы һыҙыҡтар), моховиктар (ҡара йәки йәшел ҡушылдыҡлы һөттәй аҡ).
Башҡортостан территорияһында аҡык ҙур запастары Силәбе өлкәһе сигендә (Магнитогорск ҡалаһынан көньяҡ-көнбайыштараҡ) табылған. Биҙәү һәм ярым аҫыл таш.
Аҡыҡ башҡорт мифологияһында[үҙгәртергә | вики-тексты үҙгәртергә]
- Ҡурсалау маҡсатынан йәш килендәргә аҡыҡ ҡашлы йөҙөк, беләҙек йөрөтөргә ҡушҡандар. [1]
Литература[үҙгәртергә | вики-тексты үҙгәртергә]
- Шуман В. Мир камня. Драгоценные и поделочные камни. — М.: Мир, 1986. С.120.
Иҫкәрмәләр[үҙгәртергә | вики-тексты үҙгәртергә]
- ↑ Мифологический словарь башкирского языка (Ф.Г.Хисамитдинова, 2010)


text:
Республикала яҙғы сәсеүгә техниканың 82 проценты әҙер
Тракторҙарҙың яҙғы сәсеү эштәренә әҙерлек кимәле 82 процент тәшкил итә, тип хәбәр иттеләр Башҡортостандың Ауыл хужалығы министрлығынан. Әлеге ваҡытта 1870 «тимер атҡа» ремонт үткәрелә. Сәсеү комплекстары сәскестәре – 78 процентҡа, культиваторҙар, дискылы тырмалар – 80 процентҡа һәм һабандар 87 процентҡа әҙер.
Ауыл хужалығы техникаһына һәм агрегаттарға ремонт үткәреү темптары былтырғыға ҡарағанда быйыл 2-3 процентҡа шәберәк бара, тип билдәләне төбәктең Ауыл хужалығы министрлығының бүлек начальнигы Павел Иофинов.
Әлшәй, Бәләбәй, Дыуан, Дүртөйлө, Илеш, Тәтешле, Туймазы, Өфө, Саҡмағош райондары хужалыҡтарында тағылма инвентарҙарға ремонт үткәреү тамамлана.


text:
Төбәктә төндә урыны менән 30 градусҡа тиклем һалҡынайтыуы көтөлә
Башҡортостанға һыуыҡтар кире килә, тик оҙаҡҡа түгел, тип хәбәр итте «Башинформ» агентлығына Башгидрометтың баш синоптигы Анна Козаева.
Кесе аҙнанан йомаға ҡарата төндә, 20 декабрҙә, һауа температураһы 15-20 градусҡа тиклем түбән төшөүе күҙаллана. Республиканың төньяҡ райондарында минус 30 градусҡа тиклем һыуыҡ көтөлә.
Йоманан шәмбегә ҡарата төндә һыуыҡ 20-25 градусҡа тиклем көсәйәсәк.
— Ғәҙәттән тыш хәлдәр көтөлмәй, — тине Анна Козаева. — Һыуыҡтар – йылдың был ваҡытына хас ғәҙәти күренеш.


text:
Денеб (йондоҙ)
Координаты: 20ч 41м 25,9с_+45° 16′ 49″
Денеб (йондоҙ) —— Аҡҡош a‑һы, ифрат гигант аҡ йондоҙ. Визуаль йондоҙ дәүмәле 1m,26. Радиусы Ҡояштыҡынан яҡынса 40 тапҡырға ҙурыраҡ. Ерҙән 1400 яҡтылыҡ йылы алыҫлығында урынлашҡан. Төньяҡ ярымшар йондоҙлоғона ҡарай. Альтаир һәм Вега менән бергә ҙур йәйге өсмөйөштө барлыҡҡа килтерә. Башҡортостан территоряһында байымай торған яҡтыртҡыс, йыл әйләнәһенә күренә. Август‑сентябрҙә, төн уртаһында Денеб офоҡ өҫтөнән иң ҙур бейеклеккә (79°) күтәрелгән саҡ — күҙәтеү өсөн иң уңайлы осор.
Иҫкәрмәләр[үҙгәртергә | вики-тексты үҙгәртергә]
- ↑ Deneb - Pulsating variable Star (инг.). SIMBAD. 5 ноябрь 2013 тикшерелгән.
Һылтанмалар[үҙгәртергә | вики-тексты үҙгәртергә]
- Info from Star of the Week (инг.)
- Info from St. Cloud State University (инг.)
- Hipparcos star catalog entry (инг.)


text:
Башҡортостан ауыл хужалығы предприятиелары йыл башынан алып 379914 тонна һөт етештергән
Ауыл хужалығы министрлығының һуңғы мәғлүмәттәренә ярашлы, шәхси хужалыҡтарҙы иҫәпкә алмағанда, республика буйынса тулайым һауым 379914 тонна тәшкил иткән. Йыл башынан алып малсылар һәр һыйырҙан уртаса 1868 кг һөт һауып алған. Тәүлегенә уртаса һауым Башҡортостан буйынса 12,5 килограмм тәшкил иткән.
Иң ҙур тулайым һауым Стәрлетамаҡ районы хужалыҡтарында — 23248 тонна, ә һыйырҙар продуктлылығы Мәләүез, Тәтешле, Ауырғазы районы хужалыҡтарында юғарыраҡ, унда тәүлегенә һәр һыйырҙан уртаса 17 килограмм һөт һауып алалар.
Өфө, Балтас һәм Ҡалтасы районы малсылары тәүлегенә уртаса 16 килограмм һөт ала.
Халыҡтан артып ҡалған һөттө һатып алыуҙы ойоштороу буйынса Кушнаренко районы һөт йыйыусылары алдынғы урында. Улар йыл башынан 2502 тонна һөт йыйған. Баймаҡ, Дүртөйлө, Шаран райондары был эште яҡшы ойошторған – 2,4 мең тонна һөт йыйылған.


text:
"Айбикә" - Повесть - Һәҙиә Дәүләтшина
- Подробности
- Родительская категория: Әҙәбиәт
- Опубликовано 20.10.2009 19:35
"АЙБИКӘ" - Һәҙиә Дәүләтшина
I.
"Тор, тор инде, Айбикә килен, тор. Был ни бөтмәҫ йоҡо. Йылдай төндә лә йоҡо туймаҫ икән. Ҡыҙыл эңерҙән ятып йоҡлайһың, ҡояш ауалағансы йоҡо туймаҫ булырмы. Ана һыйырҙарың ызылдашып торалар, һауа һалып ал!" - тигән тауышҡа Айбикә, күҙен асып, һикереп торҙо. Уның янында, ҡулына ҡомған тотоп, Ғәйшә тора ине. Ул, Айбикә тороп аяғына итеген кейгәнсе, туҡтамай әрләне лә, тышҡа сығып китеп, тағы үҙенең түшәгенә инеп ятып, тәмле йоҡоға китте.
Айбикә әле генә, үҙенең алама аласаһы өҫтөнә һалған тышһыҙ ҡара кәпрәнле мендәренә башын ҡуйып, алама көпөһөн өҫтөнә ябынып йоҡларға ятҡайны. Аҙ ғына серем итергә лә өлгөрмәне, көн дә иртәнсәк ишетә торған әр, мыжыу, тиргәү уның ҡолаҡ төбөндә яңғырай башланы.
Ул аҫтындағы аласаһын мендәре өҫтөнә ҡайырып ҡапланы ла, бит-ҡулын йыуып, башындағы яулығын йүнәтеп бәйләп, һыйыр һауырға сығып китте.
Таңдың әрә-һәрәһе, йүнләп аяҡ юлы ла күренмәй. Йоҡо туймаған, күҙҙең ҡабаҡтары ауыртып, үҙенән-үҙе кире йомолалар. Тәндә ауырлыҡ, әйтерһең, берәү иҫәңгерәтә туҡмап ташлаған да, шунан яңы ҡалҡып торғанһың. Кисә лә, унан элекке көндәрҙә лә шул уҡ таң, шул уҡ тәндең ауыртып талыуы, шул уҡ Ғәйшәнең мыжыуы, шулай уҡ һыйырҙар, быҙауҙар, бейәләр, осо-ҡырыйы юҡ ваҡ йорт эше.
Айбикә сығып биш һыйырҙы быҙауҙары менән эйҙереп һауып алды ла, ике силәк һөттө ишек алдындағы өлкән аҡ келәт эсенә, сипарат янына ултыртып, һыйырҙарын көтөүгә ҡыуырға китте. Унан ҡайтып быҙауҙарын, егерме-утыҙ башлап һарыҡты ҡыуҙы, унан ҡайтыуына сипараттан һөт үткәрҙе, самауыр ҡуйҙы, йылҡы көтөүе төшөү менән, бейәләрҙең ҡолондарын айырҙы, дүрт-биш көйәнтә һыуға барҙы, икмәк баҫты, иҙәндәрен һеперҙе, һөтөн бешереп ойотто, һауыт-һабаларын йыуып, тағы ҡаҙанға эркет ҡайнатырға һалды, ул арала бейәләрҙең һауыны етеп, дүрт бейәне һауып алды.
Шунан һуң ғына Ғәйшә, йылы түшәгенән тороп сығып:
- Ҡана, килен, сәйеңде өлгөрт. Анауҙы уятмай ғына эсеп алайыҡ, уға яңынан самауыр ҡуйырһың. Көнһылыу менән Ишбулдыны уят, - тине.
Айбикә Көнһылыу менән Ишбулды йоҡлаған бүлмәгә инә. Көнһылыуҙың арҡаһынан тапап:
- Көнһылыу, Көнһылыу! Тор, сәй ултырттым, - ти.
Көнһылыу иренеп кенә күҙен асты ла, әйләнеп ятып, тағы ла йоҡлап китте. Айбикә, әле Көнһылыуҙы, әле Ишбулдыны уятып, торғоҙа алмағас, Ғәйшә янына сығып:
- Еңгә, Көнһылыуҙарҙың торғолары килмәй. Уяттым-уяттым, тағы йоҡлай ҙа китәләр, - тине.
Ғәйшә, ҡыҙыл сыбар тышлы ҙур мендәрҙең өҫтөнә аяҡтарын бөкләп ултырып, сәй яһай башлағайны.
- Йә, ярар, йоҡолары туймаһа, ятһындар, ни уларҙы ҡайта-ҡайта маҙаһыҙлайһың, аталары менән бергә эсерҙәр,- тине. Уға яңғыҙ сәй эсеү күңелһеҙерәк булды, ахры, ул Айбикәгә:
- Килен, барсәле, Көмөш еңгәйҙе сәйгә алып кер, - тине.
Айбикә, Көмөш әбейҙе тиҙ генә үҙе менән бергә алып килеп, боролоп аш өйөнә сығайым тигәйне, Ғәйшә тағы ла:
- Самауырың һыуынып китте, ҡана, тиҙ генә шаулатып алып кил, - тине.
Айбикә шунан һуң ғына тағы үҙ эшенә тотоноп китте.
Аш өйөндә Ҡотлояр ҡарттың тороуына икенсе самауырҙы ҡуйҙы, икмәк һалды, эркет ҡутарып, уны тоҡҡа ҡойоп һарҡытырға ҡуйҙы. Сәйҙәрен йыйып алып, уның арты икенсе самауырҙы ултыртыуға, бейәләрҙең икенсе һауыны етте, уларҙы һауыуға, көтөүҙән һыйырҙар безәкәйләп ҡайта башланы. Уларҙы, быҙауҙарына ҡушылмаһын өсөн, ҡураға бикләне, уларҙы ғына урынлаштырып әйләнгәнсе булмай, бесәнселәрҙең береһе килеп етте. Уларға аҙыҡ әҙерләп бирергә кәрәк. Хатта аҙ ғына ултырып хәл алырға ла әмәл юҡ. Төшкө сәйҙән ҡалған самауырҙағы йылы һыуға икмәк ҡушып, тамаҡ ялғарға ғына ултырғайны, тағы Ғәйшә тауышы:
- Килен, бында ҡомғаныңда һыу бөткән, шуны ла ҡарап ҡуйырға ярамайһың. Ҡуйсы, ҡуйсы, һиңә әйтһәң дә бер, әйтмәһәң дә бер. Был тиклем әрпеш булырһың икән. Тастарың әҙәм күҙенә күрһәтерлек түгел, шуларҙы таҙартып ҡуйһаң ни була. Иртәрәк йоҡонан торһаң, барын да эшләп өлгөрөр инең. Уятҡанды көтөп йоҡлайһың да ятаһың бит, бер әйтәгүр. Кискә ҡунаҡтар саҡырып алырға кәрәк, өйөңдө арыу итеп йыйыштырып ал! Ҡаҙан бушанымы? Ике ҡаҙанға ла тултырып аш һалырға кәрәк. Ҡайнағаң торғас, Асатайға әйтеп килерһең: көтөүенә барып, берәр туҡлы тотоп ҡайтһын, һуйып алырбыҙ...
Айбикә самауыр төбөнән һикереп тора. Ҡомғанға һыу һала, усаҡтағы тиҙәк ҡуҙын аҡтарып, ҡаҙанға таҙа һыу ҡоя, тастарын таҙартырға тотона. Ауыҙына ҡапҡан икмәген эш араһында сәйнәп йота, ә уның яртыһы эселмәй ҡалған шәшкеһе самауыр төбөндә һыуынып көтә.
- Назад
- Вперёд >>


text:
Торлаҡ проекты әҙерләнә
Кризисҡа ҡаршы тороуға төп сара-ул күпләп фатир төҙөү. Был үҙ сиратында эшһеҙлек кимәлен һәм социаль көсөргәнешлекте кәметеүгә лә ярҙам итәсәк.
Күп фатирлы һәм шәхси төҙөлөш буйынса республикала күләмле проект әҙерләнә. Бының өсөн Өфө тирәләй дөйөм майҙаны 1 мең гектарлыҡ ер участкалары әҙерләнә. Буласаҡ ҡаласыҡтың инженер һәм коммуналь селтәрҙәрен, юлдарҙы төҙөүҙе дәүләт үҙ иҫәбенә башҡарасаҡ.
Был маҡсатҡа 1 миллиард һум аҡса йүнәлтелә. Бынан тыш, инженер коммуникацияларын төҙөүгә финанстарҙы республика маҡсатлы федераль программаларҙа ҡатнашып та йәлеп итергә ниәтләй. Төҙөлөштөң үҙ ҡиммәтен кәметеү өсөн йорттарҙы республикала етештерелгән арзанлы әммә сифатлы материалдарҙан күтәреү күҙаллана. Был саралар һөҙөмтәлә фатирҙың бер квадрат метрын 10-14 мең һум кимәленә төшөрөү форсатын бирер, тип көтөлә.
2009 йылда ошо ысул ярҙамында 1 мең фатир төҙөү планлаштырыла. Киләһе ике-өс йылда тағы ла 4 мең йорт ҡороласаҡ. Уларҙы бюджет һәм социаль өлкә хеҙмәткәрҙәре һатып ала алһын өсөн Башҡортостандың торлаҡ төҙөлөшө фонды аша аҙ процентлы займдар биреү юлы менән 1 миллиард һум кредит бүлеү ҡарала. Йорттарын үҙҙәре төҙөргә теләүселәр ҙә проектта күҙ уңынан ысҡындырылмаған. Әлеге ваҡытта Өфө, Шишмә, Ҡырмыҫҡалы һәм башҡала эргәһендәге ҡалған райондарҙа был маҡсат өсөн ер участкаларын билдәләү бара.
Проектҡа ярашлы, инженер һәм коммуналь инфрастуктураны дәүләт үҙ иҫәбенә төҙөйәсәк, ҡалған эштәрҙе инде участка хужалары үҙ көсө менән башҡарасаҡ. Программа һөҙөмтәлә халыҡты ҡулай хаҡҡа фатир менән тәьмин итеп, төҙөлөш һәм төҙөлөш материалдары предприятиеларында эшләүсе 40 меңгә яҡын кешене эш менән тьәмин итәсәк. Юл төҙөлөшө комплексы ла эшһеҙ ҡалмаясаҡ, тигән хөкүмәт премьер-министры киң «Башинформ» агентлығына интевьюһында.


text:
Фото:
Ял көндәрендә Өфөлә көҙгө йәрминкәләр башлана
Фото:
Иртәгә, 18 сентябрҙә, Өфөнөң Спорт һарайы һәм “Алтын” сауҙа комплексы алдындағы майҙандарҙа ауыл хужалығы йәрминкәләре асыла. Уларҙа республиканың Башпотребсоюз системаһы предприятиелары һәм ауыл хужалығы тауарҙарын етештереүселәр үҙҙәренең продукцияһын тәҡдим итәсәк.
Өфө хакимиәтенең мәғлүмәт-аналитика бүлегенән хәбәр итеүҙәренсә, ҡала халҡының ит, һөт продукттары, картуф, йәшелсәләр, бал, он һәм ярма изделиелары, кондитер изделиелары һәм башҡаһын һатып алырға мөмкинлеге буласаҡ.
Бынан тыш, 18-19 сентябрҙәге йәрминкә майҙандарынан башҡа, ҡала халҡы картуфты Өфөнөң Орджоникидзе районының “Тирәктәр” (“Тополя”) сауҙа комплексы алдындағы майҙанда һәм Совет районының Комсомол урамында 18-се йорт ҡаршыһындағы майҙанда автомашиналарҙан һатып ала аласаҡ.


text:
Башҡортостандың онкология хеҙмәте яңы ҡорамалдар менән йыһазландырыласаҡ
Республика клиник онкология диспансерына яңы ҡорамалдар һатып алыуға һәм йыһазландырыуға федераль бюджеттан Башҡортостан Республикаһына 460 миллион һум аҡса күсереләсәк. Финанслау онкологик сирле ауырыуҙарға медицина ярҙамын камиллаштырыуға йүнәлтелгән сараларҙы тормошҡа ашырыу нигеҙендә башҡарыла. Дөйөм алғанда 2010 йылда был маҡсатта федераль бюджеттан йәмғеһе 5 миллиардан ашыу һумдың бүленеүе көтөлә. Өс федераль һаулыҡ һаҡлау учреждениеһын, бер округ дауаханаһын һәм туғыҙ төбәк онкология диспансерын, шулар иҫәбендә Башҡортостандың онкология диспансерын да, йыһазландырыу ҡаралған.
“Яңы юғары технологик ҡорамалдар, атап әйткәндә, УЗИ аппараттары, томографтар, шул иҫәптән ядро-магнит-резонанслы, эндоскопик ҡорамалдар һәм тағы ла башҡаһын һатып алырға йыйынабыҙ, — тине РКОД-ың баш табибы Владимир Ручкин. – Ҡорамалдарҙың бер өлөшө, мәҫәлән. компьютер томографы, килтерелеп, әлеге мәлдә монтажлана”.
Бындай техника республиканың онкология хеҙмәтендә элек тә булған, әммә әлеге мәлдә ул иҫкергән, шуға күрә әкренләп файҙаланыуҙан алына.
“Заманса ҡорамалдар диагностиканы яҡшыртырға булышлыҡ итә, һөҙөмтәлә пациенттарҙы тикшереү ваҡытын ҡыҫҡартып, дауалау сифатын күтәрергә мөмкинлек буласаҡ”, — тине Владимир Николаевич.
Хәҙерге көндә Республика клиник онкология диспансерында дөйөм майҙаны 17 мең квадрат метрлыҡ алты ҡатлы хирургия корпусы төҙөлөшө тамамлана. Әле биҙәү эштәре һәм ҡорамалдарҙы урынлаштырыу, монтажлау алып барыла. Бында хирургия блогы, реанимация, рентгенология, эндоскопик, стерилләү бүлектәре һәм лабораториялар урынлашасаҡ. Төҙөлөш республика бюджеты саралары иҫәбенә башҡарылған, был маҡсатҡа 1060 миллион һум сарыфланған. Яңы бина һаулыҡ һаҡлау мәсьәләләренә арналған сираттағы республика Советы алдынан файҙаланыуға тапшырыласаҡ, тип көтөлә. Иҫегеҙгә төшөрәбеҙ, иҫәп буйынса алтынсы медсовет 2010 йылдың сентябрендә Башҡортостандың баш ҡалаһында үтәсәк.
Клиниканың икенсе сираты – 240 койкаға иҫәпләнгән корпус – аҙ ғына һуңыраҡ сафҡа индереләсәк.


text:
Яңы эшмәкәрлек миҙгелен Ҡала үҫеше йәмәғәт фонды социаль инициативалар фестивале менән аса
Өфө ҡала үҫеше йәмәғәт фонды яңы эшмәкәрлек миҙгелен социаль инициативалар фестивале менән аса, ул 15 сентябрҙә Ҡала мәҙәниәт һарайында үтәсәк. Сарала ҡатнашыуға әүҙем ҡала халҡы, йәмәғәт һәм муниципаль ойошмалар, власть органдары, бизнес һәм киң мәғлүмәт саралары вәкилдәре саҡырыла.
Программала – пресс-конференция, проекттар күргәҙмәһен асыу, түңәрәк өҫтәлдәр һәм тематик секциялар, фондтың яңы проекттарының презентацияһы һәм хәйриә концерты.
Фестивалдең маҡсаттары һәм бурыстары — ҡала һәм уның халҡы файҙаһына социаль проблемаларҙы һөҙөмтәле хәл итеүҙә власть, бизнес һәм йәмәғәтселектең тырышлыҡтарын туплау, йәмәғәтселек иғтибарын реаль проекттарға һәм реаль кешеләргә йәлеп итеү, профессиональ социаль берләшмәне үҫтереү һәм киңәйтеү, потенциаль партнерҙарҙы һәм попечителдәрҙе йәлеп итеү.
Сара сәғәт 12-лә башлана.


text:
Башҡортостанда 2017 йылда мосолман байрамдарының датаһы билдәләнде Фото: «Башинформ» мәғлүмәт агентлығы
Башҡортостанда 2017 йылда мосолман байрамдарының датаһы билдәләнде
Башҡортостанда 2017 йылда мосолман байрамдарының датаһы билдәләнде Фото: «Башинформ» мәғлүмәт агентлығы
ӨФӨ, 2016 йыл, 18 октябрь. /«Башинформ» мәғлүмәт агентлығы, Ольга Мортазина/.
2017 йылда Ураҙа һәм Ҡорбан байрамдарын рәсми байрам итеү көндәре билдәләнде, тип хәбәр итә Башҡортостан Хөкүмәтенең матбуғат хеҙмәте. «Байрам һәм иҫтәлекле көндәр тураһында»ғы республика Законына ярашлы, 2017 йылда Ураҙа байрамы 25 июнгә һәм Ҡорбан байрамы 1 сентябргә тура килә. Был көндәр ял һәм байрам көндәре тип иғлан ителә.


text:
Иглин районындағы конкурста республиканың иң яҡшы умартасылары йыйылды
Иглин районында бөгөн XI Республика умартасылар конкурсы һәм урта дөйөм белем биреү мәктәптәре уҡыусылары араһында «Йәш умартасы» V Республика конкурсы үтә.
Республика умартасылар конкурсы Башҡортостанда күптән инде матур йолаға әүерелгән. БР Ауыл хужалығы министрлығының матбуғат хеҙмәте мәғлүмәтендә әйтелеүенсә, республика ҡортсолары араһындағы тәүге һөнәри конкурс 1998 йылдың 25 авгусында Дыуан районының Мәсәғүт ауылында, «Михайловка» совхозы умарталығы нигеҙендә үткәрелгән. Умартасыларҙың район һәм республика конкурстарын да беренсе булып ошо район башлап ебәргән.
Тәжрибә уртаҡлашыу, бал ҡорттарын ҡарау технологиялары менән танышыу һәм яңылыҡтарға өйрәнеү өсөн, төбәктең иң яҡшы умартасылары йылына бер тапҡыр бер урында йыйыла. Шуныһы ҡыуаныслы: тәжрибәле умартасыларҙың мәктәп уҡыусылары араһында уҡыусылары бар.


text:
Фото:
Баш ҡалаға Рәсәй Президентының Волга буйы федераль округындағы Тулы хоҡуҡлы вәкиле Михаил Бабич килде
Фото:
16 майҙа Өфөгә Рәсәй Президентының Волга буйы федераль округындағы Тулы хоҡуҡлы вәкиле Михаил Бабич килде. Өфө аэропортында уны Башҡортостан Президенты Рөстәм Хәмитов ҡаршы алды.
17 майҙа Михаил Бабич II «Ҙур химия» халы-ара форумын асыу тантанаһында ҡатнаша. Форумға Рәсәй Федерацияһының ҡайһы бер субъект башлыҡтары, сит ил вәкилдәре, фән һәм бизнес-берләшмә вәкилдәре саҡырылған.
Ошо уҡ көндө Михаил Бабич Өфө моторҙар эшләү производство берекмәһенә, «Биатлон» спорт-сәләмәтләндереү комплексына һәм спорт мәктәп-интернатына барырға планлаштыра, тип хәбәр иттеләр төбәк башлығының матбуғат хеҙмәтенән.


text:
Республиканың баш ҡалаһында автозавод төҙөү планлаштырыла
Өфөлә автозавод төҙөлөшө планлаштырыла. Йөк машиналары етештереү буйынса донъялағы лидерҙарҙың береһе — Нидерландияның «DAF» компанияһы бында үҙенең производствоһын булдырырға теләк белдерҙе. Был хаҡта ветерандар менән осрашыуҙа Башҡортостан Президенты Рөстәм Хәмитов хәбәр итте.
Йәйгелеккә Голландия делегацияһының республикаға визиты планлаштырылған. Ҡатмарлы һөйләшеүҙәр көтөлә, улар уңышлы тамамланған хәлдә, заводтың төҙөлөүе лә ихтимал.
Рөстәм Хәмитов фекеренсә, бындай предприятие, әгәр ул була ҡалһа, әлбиттә, «НефАЗ» асыҡ акционерҙар йәмғиәте менән үҙ-ара уңышлы хеҙмәттәшлек итә аласаҡ. Мәҫәлән, НефАЗ фургондарын, цистерна, кузов, тағылмаларын «DAF» маркалы машиналарға ҡуйып буласаҡ.


text:
Фото:
Башҡортостандың көньяҡ-көнсығыш райондарын ҡар ҡаплаған
Фото:
Башҡортостандың көньяҡ-көнсығыш райондарын ҡар ҡаплаған. Хәҙер Сибайҙың һәм уның эргә-тирә биләмәләренең тышҡы күренеше ҡыш урталарын хәтерләтә.
«Башинформ» агентлығына Сибай ҡалаһы хакимиәтенең мәғлүмәт-аналитика бүлеге начальнигы Рәсүл Байгилдин хәбәр итеүенсә, ҡар көн элгәре иртәнге сәғәт һигеҙҙәрҙә яуа башлаған һәм ике тәүлек тирәһе дауам иткән. Урамдарҙа көрт ята, һауа температураһы аҙ ғына нулдән түбәнерәк.
Бының сама күп ҡар яуыуы – Сибай өсөн ғәҙәттән тыш хәл. Башҡортостандың көньяҡ-көнсығыш өлөшөндә, республиканың күпселек райондарында кеүек үк, ҡар йышыраҡ ноябрь башында яуа һәм ҡар ҡатламы яйлап ята.


text:
Төбәктә хаҡтар үҫеше лидерҙары – кәбеҫтә менән һуған
Республикала йыл башынан алып хаҡтар үҫеше лидерҙары булып кәбеҫтә менән һуған тора. Башҡортостанстат мәғлүмәттәренә ярашлы, апрелдә уларҙың хаҡы 18,1 һәм 5,4 процентҡа, ә йыл башынан алып 1,9 һәм 1,6 тапҡырға артҡан.
Башҡа йәшелсәләргә хаҡтар 1,4-тән алып (сөгөлдөр) 5,8 процентҡа тиклем (картуф) ҡиммәтләнгән. Емеш-еләктәр һәм цитрус емештәр 0,9 (груша) – 9,2 (виноград) процетҡа ҡыйбатланған.
Бер төркөм социаль мөһим аҙыҡ-түлек тауарҙарына хаҡтар үҫеше дауам итә. Бер айҙа һөт һәм һөт аҙыҡтарына хаҡ 2,7 процентҡа артҡан (йыл башынан алып – 6,4 процентҡа), туңған балыҡ – 2,5 (11,7), аҡ май – 2,2 (7,6). Бынан тыш, апрелдә байтаҡҡа шәкәр ҡомо, дөгө, тары, томат консервалары (2,2-4,3 процентҡа), колбасалар, тауыҡ һәм сусҡа иттәре (1,9 – 3,1 процентҡа) ҡиммәтләнгән.
Шул уҡ ваҡытта ай эсендә өстән бер өлөшкә ҡыярҙар осһоҙая төшкән. 1,1 – 5,7 процентҡа вермишель, йомортҡа, емеш-еләк һуттары һәм апельсиндар арзанайған.
Акцизлы тауарҙарҙан апрелдә тәмәке (6 процентҡа) менән автомобилдәр бензины (1,2-гә) ҡыйбатланған.
Ай эсендә аҙыҡ-түлек булмаған тауарҙар төркөмөндә айырым яҙғы-көҙгө аяҡ-кейемгә, төҙөлөш материалдарына, йорт кәрәк-яраҡтарына, шулай уҡ велосипедтарға һәм автомобилдәргә хаҡ 1,2 – 5,2 процентҡа артҡан. Шул уҡ ваҡытта телерадиотауарҙарға, компьютерҙарға, кәрәҙле элемтә телефон аппараттарына һәм смартфондарға хаҡ төшкән.
Көнкүреш хеҙмәттәрҙән 1,9 – 9,9 процентҡа торлаҡ, көнкүреш техникаһын һәм кейем ремонтлау ҡыйбатланған. Бөҙрәхана, кер йыуыу һәм кейемде химик таҙартыу хеҙмәттәре 1,3 – 5,1 процентҡа ҡиммәтләнгән. Йәмәғәт транспорты хеҙмәттәренең дә хаҡы артҡан. Ҡала-ара автобусында юл хаҡы 8,2 процентҡа, алыҫҡа йөрөгән поездарҙың купе вагондарына 1,3 тапҡырға ҡиммәтләнгән. Страховкалау, почта һәм телеграф элемтәһе хеҙмәттәренең хаҡы 5,3 — 5,4 процентҡа күтәрелгән.
Дөйөм алғанда Башҡортостанда аҙыҡ-түлек тауарҙарына ҡулланыу хаҡтары индексы ғинуар-апрелдә 105,8 процент кимәлендә билдәләнгән, апрелдә – 101,2 процент. Аҙыҡ-түлек булмаған тауарҙарға – 101,1 һәм 100,7 процентҡа, хеҙмәттәргә – 103,1 һәм 100,9 процентҡа.
Республикала йыл башынан алып инфляция 3,4 процент тәшкил итте, апрелдә – 0,9 процент.


text:
Өфөлә яҙыусы Сергей Довлатов тыуған йортта мемориаль таҡтаташ ҡуйыласаҡ
Быйыл 3 сентябрҙә бөтә донъяға билдәле рус яҙыусыһы Сергей Довлатовтың тыуыуына 70 йыл тула. Уның әҙәби мираҫын тәнҡитселәр Александр Солженицын, Иосиф Бродский һәм башҡа Рәсәй интеллигенцияһы вәкилдәренең әҫәрҙәре менән бер рәткә ҡуя. Башҡортостан Республикаһы өсөн Сергей Довлатовтың юбилейы икеләтә әһәмиәтле, сөнки ул беҙҙең яҡташыбыҙ, үҙенең әҫәрҙәрендә ул был хаҡта бер нисә тапҡыр телгә ала.
Башҡортостан Республикаһы Президенты Рөстәм Хәмитов исеменә Сергей Довлатов тыуған йортта таҡтаташ урынлаштырыу буйынса проектты хуплауҙы һорап Өфө ҡалаһы ҡала округынан коллектив мөрәжәғәт килде.
Өфөлә билдәле рус яҙыусыһы Сергей Довлатовтың иҫтәлеген мәңгеләштереүҙең әһәмиәтен иғтибарға алып, Башҡортостан Республикаһы Президенты Рөстәм Хәмитов проектты хупланы һәм Башҡортостан Республикаһы Мәҙәниәт министрлығына Өфө ҡалаһы, Гоголь урамы, 56 адресы буйынса урынлашҡан, бөйөк яҙыусы тыуған йортта тейешле таҡтаташ урынлаштырырға ҡушты, тип хәбәр итә төбәк башлығының матбуғат хеҙмәте.


text:
Макс Планк
Макс Карл Эрнст Людвиг Планк (нем. Max Karl Ernst Ludwig Planck; 1858 йылдың 23 апреле — 1947 йылдың 4 октябре) — немец физик-теоретигы, квант физикаһына нигеҙ һалыусы. Физика буйынса Нобель премияһы (1918) һәм башҡа наградалар лауреаты. Оҙайлы ваҡыт дауамында немец ғилеме етәкселәренең береһе. Планктың ғилми хеҙмәттәре термодинамикаға бағышланған. Ул термодинамиканың икенсе башланғысын формалаштырған һәм был принципты физик химияның төрлө мәсьәләләрен сисеүҙә ҡулланған. Планк релятивистик өлөшсәнең динамикаһы тигеҙләмәләрен сығарған һәм релятивистик термодинамикаға нигеҙ һалған.
Иҫкәрмәләр[үҙгәртергә | вики-тексты үҙгәртергә]
- ↑ Математическая генеалогия
- 23 апрель көнө тыуғандар
- 1858 йылда тыуғандар
- Алфавит буйынса шәхестәр
- Германияла тыуғандар
- 4 октябрь көнө вафаттар
- 1947 йылда вафаттар
- Германияла вафат булғандар
- Алфавит буйынса Нобель премияһы лауреаттары
- Алфавит буйынса ғалимдар
- Физика буйынса Нобель премияһы лауреаттары
- Лондон короллеге йәмғиәте сит ил ағзалары
- Санкт-Петербург ФА ағза-корреспонденттары
- РАФ ағза-корреспонденттары (1917—1925)
- СССР ФА почётлы ағзалары
- Пруссия фәндәр академияһы ағзалары
- АҠШ Милли ФА ағзалары һәм ағза-корреспонденттары
- Копли миҙалы менән бүләкләнеүселәр
- Макс Планк миҙалы менән бүләкләнеүселәр
- Берлин университеты ректорҙары


text:
Интернетта япон телендә Башҡортостан тураһында сайт барлыҡҡа киләсәк
Ихтимал, тиҙҙән интернетта япон телендә Башҡортостан Республикаһы сайты барлыҡҡа килер. Был турала Башҡортостан делегацияһының IV Рәсәй-Япония инвестиция форумында ҡатнашыу өсөн барып ҡайтыуы йомғаҡтары буйынса кәңәшмәлә Премьер-министр урынбаҫары – БР Хөкүмәте Аппараты Етәксеһе Илшат Тажетдинов хәбәр итте.
— Азия иленә беҙҙең сәфәребеҙ Япония предприятиеларының Башҡортостан менән хеҙмәттәшлеккә ҡыҙыҡһыныуын күрһәтте, — тине ул. – Ләкин улар менән хеҙмәттәшлек итеү – бер көнлөк эш түгел. Уларға республикабыҙ, иҡтисад һәм тәбиғәт потенциалыбыҙ тураһында ентекле мәғлүмәт кәрәк.
Шуның менән бәйле Илшат Тажетдинов, япон телендә Башҡортостан тураһында сайт бик урынлы һәм файҙалы булырға тейеш, тип билдәләй. Башҡортостандың Япониялағы рәсми вәкиле, БР Президенты советнигы Ришат Муллагилдиндың һүҙҙәренә ҡарағанда, был сайтҡа һылтанма РФ-тың Япониялағы Илселеге һәм РФ Сауҙа-сәнәғәт палатаһы порталында урынлаштырыласаҡ.


text:
Суд ҡарарҙарына бәйле һорауҙар буйынса прокуратура хеҙмәткәренә 13 ғинуарҙа мөрәжәғәт итергә мөмкин
13 ғинуарҙа РФ Президентының Башҡортостан Республикаһындағы йәмәғәт ҡабул итеү бүлмәһендә суд ҡарарҙарының законлылығы һәм нигеҙлелеге мәсьәләләре буйынса граждандар ҡабул ителәсәк.
Ҡабул итеүҙе Башҡортостан Республикаһы Прокуратураһы идаралығы начальнигы Азамат Мөхөтдинов үткәрә.
Башлана — сәғәт 10-да.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Ҡоролдай
Ҡоролдай (урыҫ. Ремез, лат. Remiz pendulinus) — ҡарабаш турғайҙар ғаиләһенән һайраусы ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан байтаҡҡа бәләкәй. Ағастарҙың нәҙек кенә ботаҡтарында үрмәләп йөрөүсе бәләкәй генә ҡошсоҡ, һырты ҡыҙғылт көрән, кәүҙәһенең аҫҡы яғы алһыу аҡ. Ҡанаттары, ҡойроғо көрән. Тамағы аҡ. Суҡышы төбөнән күҙҙәре аша ҡара һыҙыҡтар үтә. Инә ҡоштарҙың төҫө тоноғораҡ. Төйөттәрҙән дөйөм ҡыҙғылт төҫө һәм алһыу ҡорһағы менән айырыла.
Тауышы[үҙгәртергә | вики-тексты үҙгәртергә]
Тауышы матур ғына: «тсии-тсии».
Йәшәү рәүеше[үҙгәртергә | вики-тексты үҙгәртергә]
Япраҡлы урмандарҙа, һыу буйындағы туғайлыҡтарҙа йәшәй. Төрлө бөжәктәр менән туйына. Йылы яҡҡа китмәй, бер урындан икенсе урынға күсеп йөрөй. Бик һирәк осрай. Үлән мамыҡтарынан эшләнгән ойоҡбашҡа оҡшаған аяһы нәҙек кенә тал ботаҡтарынан һыу өҫтөнә аҫылынып тора. 4—7 бөртөк аҡ йомортҡаһы була.
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. - ISBN 5-88666-011-9


text:
Әлшәй районында "Таҙа ярҙар" акцияһы үтә
Әлшәй районының Раевка ауылында "Таҙа ярҙар" акцияһы үтәсәк. Ул Рәсәйҙә Йәштәр йылына һәм Башҡортостанда Йәштәрҙең башланғыстарын яҡлау һәм үҫтереү йылына арналған "Минең республикам" Республика йәштәр социаль-экологик акцияһы сиктәрендә үткәреләсәк.
Сара 12 сентябргә билдәләнгән. Унда ҡатнашыусылар ауыл биләмәһе территорияһындағы йылға, күл, быуа, шишмәләрҙең яр буйҙарын, тау биттәрен сүп-сарҙан таҙартасаҡ.
Был сараны ойоштороусы булып Әлшәй районы муниципаль районы хакимиәте тора, унда БР Тәбиғәттән файҙаланыу һәм экология министрлығының Өфө эргәһе территориаль идаралығы, ҡайһы бер предприятиелар, ойошмалар, райондың мәғариф, һаулыҡ һаҡлау һәм мәҙәниәт учреждениелары ҡатнашасаҡ.
Бындай акциялар экологик ҡына түгел, тәрбиәүи маҡсатты ла күҙ уңында тота. Улар балаларҙа тыуған яҡ тәбиғәтенә һаҡсыл мөнәсәбәт тәрбиәләү өсөн кәрәк.


text:
Мостафа Кәмал Ататөрк
Мостафа Кәмал Ататөрк (Ғәзи Мостафа Кәмал-паша[1], төр. Mustafa Kemal Аtatürk; 1881[2] — 10 ноябрь 1938) — ғосман һәм төрөк реформаторы, сәйәсмән, дәүләт эшмәкәре һәм хәрби етәксе; Төркиәнең Республика халыҡ партияһын ойоштороусы һәм уның тәүге лидеры; Төркиә Республикаһының беренсе президенты, хәҙерге Төркиә дәүләтенә нигеҙ һалыусы.
Йөкмәткеһе
Сығышы, бала сағы һәм белеме[үҙгәртергә | вики-тексты үҙгәртергә]
Ғази Мостафа Кәмал 1881 йылда тыуған, тыуған көнө итеп тарихи дата булған 19 май көнөн һайлай, сөнки был — Төркиәнең бойондороҡһоҙлоҡ өсөн көрәш башлаған көнө. Тыуған ҡалаһы Сәләник, әлеге көндә был ҡала Греция дәүләтенә ҡарай. Атаһы Али Рыза әфәнде тәүҙә таможняла хеҙмәт иткән, һуңынан урман һатыу эше менән шөғөлләнгән. Әсәһе — Зөбәйҙә ханым. Был ғаиләлә балалар күп була, ләкин Мостафанан алда тыуған Фатима, Үмәр, Әхмәт, Нәжиә атлы туғандары бәләкәйҙән үк үлеп ҡала, Мостафа һәм кесе һеңлеһе Макбүлә генә ғүмерле була.
Зөбәйҙә ханым диндар була, шуға ла йәше еткән Мостафаны үҙҙәренең кварталындағы Хафиз Мәхмәт Әфәнде мәктәбенә бирергә теләй, атаһы иһә улының яңы ғилемдәрҙе өйрәнеүен хуп күрә. Мостафа уҡыуҙы әсәһе теләгән мәктәптә дин өйрәнеүҙән башлай, ләкин бер нисә көндән яңыса тәрбиәләгән Шәмси Әфәнде мәктәбенә күсә. Бында уҡырға биргәне өсөн Мостафа атаһына ғүмер буйына рәхмәтле була.
1888 йылда атаһы үлеп ҡала. 1893 йылдың 13 мартында 12 йәшлек Мостафа Сәләник ҡалаһындағы хәрби мәктәпкә уҡырға әҙерләүсе мәктәпкә бара. Математика уҡытыусыһы уға Кәмал (Камил, тимәк «камил») тигән икенсе исем бирә.
1896 йылда Македонияның Битола ҡалаһындағы хәрби мәктәпкә алына.
1899 йылдың 13 мартынан Истанбулдағы Оттоман хәрби колледжында уҡыуын дауам итә, ул ваҡытта Истанбул Осман империяһының баш ҡалаһы була.
1902 йылдың 10 февралендә генераль штабтың Оттоман академияһына уҡырға инеп, уны 1905 йылдың 11 ғинуарында тамамлай.
Хеҙмәтенең башы. Йәштәр хәрәкәте[үҙгәртергә | вики-тексты үҙгәртергә]
1905 йылда Дамаскка ебәрелә, шунда «Ватан» исемле революцион ойошмаға нигеҙ һала.
Кемаль Беренсе донъя һуғышында[үҙгәртергә | вики-тексты үҙгәртергә]
1920 йылда ҡайһы бер Европа илдәре Төркиәгә ҡаршы һуғыш башлаған. Греция — Төркиәне, Англия — Истанбул ҡалаһын, Франция — Мараш, Ғазиантеп, Урфа ҡалаларын баҫып алған. 1920 йылда Мостафа Кәмал Паша Хөкүмәте менән Төркиәне баҫып алған илдәргә һуғыш иғлан иткән. Һөҙөмтәлә баҫып алыусылар Төркиәнән ҡыуылған.
1923 йылдың 29 октябрендә Төркиә республика итеп иғлан ителә, Кәмал — уның президенты. 1924 йылдың 20 апрелендә Төрөк республикаһының икенсе конституцияһы ҡабул ителә, ул 1961 йылға тиклем ғәмәлдә була.
Реформалар[үҙгәртергә | вики-тексты үҙгәртергә]
1. Сәйәси үҙгәрештәр:
- Солтанат бөтөрөлә (1 ноябрь, 1922 йыл).
- Халыҡ партияһы ойошторола һәм бер партиялы сәйәси система булдырыла (9 сентябрь, 1923 йыл).
- Республика иғлан ителә (29 октябрь, 1923 йыл).
- Хәлифәт бөтөрөлә (3 март 1924 йыл).
2. Ижтимағи тормошта үҙгәрештәр:
- Ҡатын-ҡыҙҙарға ирҙәр менән бер төрлө хоҡуҡтар бирелә (1926—1934 йылдар).
- Баш һәм өҫ кейемдәр реформаһы (25 ноябрь 1925 йылғы).
- Дини ордендар эшмәкәрлеге тыйыла (30 ноябрь 1925 йыл).
- Фамилиялар тураһында закон (21 июнь 1934 йыл).
- Исемдәр янына ҡушаматтар һәм дәрәжәләр ҡуйыу тыйыла (26 ноябрь 1934 йыл).
- Халыҡ-ара ваҡыт системаһы, календарь һәм үлсәү саралары индерелә (1925-31 йылдар).
3. Хоҡуҡ өлкәһендә үҙгәртеүҙәр:
- Шәриғәт нигеҙендә яҙылған закондар тыйыла (1924—1937 йылдарҙа).
- Яңы Граждандар кодексы һәм башҡа закондар ҡабул ителә, был донъяуи хөкүмәт төҙөргә мөмкинлек бирә.
4. Мәғариф өлкәһендә үҙгәрештәр:
- Мәғариф органдары бер етәкселек аҫтына йыйыла (3 март 1924 йыл).
- Яңы төрөк алфавиты ҡабул ителә (1 ноябрь, 1928 йыл).
- Төркиә лингвистика һәм Төркиә тарихи йәмғиәттәре төҙөлә.
- Университетта белем биреү тәртипкә килтерелә (31 май 1933 йыл).
- Сәнғәт өлкәһендә яңылыҡтар индерелә.
Фамилия тураһындағы закон нигеҙендә 1934 йылдың 24 ноябрендә Төркиәнең Бөйөк Милли Йыйылышы Мостафа Кәмалға Ататөрк фамилияһын бирә.
Шәхси тормош[үҙгәртергә | вики-тексты үҙгәртергә]
Тормошоноң аҙағы[үҙгәртергә | вики-тексты үҙгәртергә]
Ататөрк 1938 йылдың 10 ноябрендә 57 йәшендә Истанбулда Долмабахчә һарайында — төркиә солтандары резиденцияһында үлә.
Галереяһы[үҙгәртергә | вики-тексты үҙгәртергә]

Иҫкәрмәләр[үҙгәртергә | вики-тексты үҙгәртергә]
- ↑ «Кемаль Ататюрк» — новое имя и фамилия Мустафы Кемаля c 1934 года, принятое в связи с упразднением в Турции титулов и введением фамилий. (см. БСЭ, М., 1936, стб. 163.
- ↑ Точная фактическая дата неизвестна. Официально принятая в Турции дата его дня рождения 19 мая: день известен в Турции как 19 Mayıs Atatürk'ü Anma, Gençlik ve Spor Bayramı.
- 1881 йылда тыуғандар
- 10 ноябрь көнө вафаттар
- 1938 йылда вафаттар
- Алфавит буйынса шәхестәр
- Истанбулда вафат булғандар
- I дәрәжә Меджидие ордены кавалерҙары
- II дәрәжә Ғосманиә ордены кавалерҙары
- Награждённые Крестом Военных заслуг (Австро-Венгрия)
- Почётлы легион ордены кавалерҙары
- 1-се класлы Тимер тәре кавалерҙары
- 2-се класлы Тимер тәре кавалерҙары
- Галлиполи йондоҙы менән бүләкләнеүселәр
- Төркиә ғәскәр башлыҡтары
- Төркиә президенттары
- Беренсе донъя һуғышында ҡатнашыусылар


text:
Владимир Путин Һалым кодексына үҙгәрештәр индерҙе
ӨФӨ, 2014 йыл, 30 декабрь. /«Башинформ» мәғлүмәт агентлығы, Ғәлиә Нәбиева/.
Һалым кодексына бәләкәй эшҡыуарлыҡҡа ярҙам итеүгә йүнәлтелгән үҙгәрештәр индерелде. Рәсәй Президенты шуға ярашлы Федераль законға ҡул ҡуйҙы, тип хәбәр иттеләр kremlin.ru сайтынан.
Документ бәләкәй эшҡыуарлыҡ субъекттарына булышлыҡ итеүгә йүнәлтелгән. Атап әйткәндә, Рәсәй төбәктәренә тәүге тапҡыр шәхси эшҡыуар булараҡ теркәлгән, һалым һалыуҙың ябайлаштырылған йәки патентлы системаһына күскән һалым түләүселәр өсөн күрһәтелгән махсус режимды файҙаланғанда түләгән һалымдар буйынса 0 процент күләмендә ставкалар билдәләү хоҡуғы бирелә.
Һалым түләүселәр 0 процент күләмендәге ставкаларҙы ике һалым осоронда ҡуллана ала.
РФ субъекттары льготалы һалым ставкаларын файҙаланыуға, шул иҫәптән шәхси эшҡыуарҙарҙың сикке килем күләме һәм хеҙмәткәрҙәрҙең уртаса һаны рәүешендә сикләүҙәр индерергә хоҡуҡлы.


text:
Ноябрҙә байрам көндәре
Башҡортостан Республикаһының Хеҙмәт һәм социаль яҡлау министрлығында хәбәр итеүҙәренсә, Рәсәй Федерацияһы Хеҙмәт кодексының 112-се статьяһына ярашлы 4 ноябрҙә билдәләнгән Халыҡтар берҙәмлеге көнө байрамса, тип иғлан ителә.
Башҡортостан Республикаһы Хөкүмәтенең 2008 йылдың 19 ноябрендә сыҡҡан 1436-сы һанлы ҡарары менән 27 ноябрь, Ҡорбан байрам көнө, байрам көнө ,тип иғлан ителә.
Шишәмбе 3 ноябрь һәм кесаҙна 26 ноябрь көндәре эш ваҡыты бер сәғәткә ҡыҫҡартыла.
Шулай итеп, биш көнлөк эш аҙнаһында Башҡортостан Республикаһында 4,27, 28, 29 ноябрь байрам көндәре иҫәпләнә.


text:
Өфөгә Рәсәй Иҫәп палатаһы етәксеһе килде
В альбоме нет фотографий.
Әле генә Өфөгә эш визиты менән Рәсәй Иҫәп палатаһы рәйесе Сергей Степашин килде.
Баш ҡала аэропортында уны Башҡортостан Президенты Рөстәм Хәмитов ҡаршы алды.
Алдараҡ хәбәр ителеүенсә, надзор ведомствоһы башлығы властың республика органдары етәкселәре һәм властың федераль органдарының территориаль структуралары етәкселәре менән кәңәшмә үткәрәсәк, Өфө моторҙар эшләү производство берекмәһе эше менән танышасаҡ һәм Ауырғазы менән Ғафури райондарында бер нисә ауыл хужалығы предприятиеларын ҡараясаҡ.


text:
Башҡортостанда сифат өлкәһендә БР Президенты Премияларына дәғүә итеүгә конкурс иғлан ителде
Башҡортостанда 2011 йылда сифат өлкәһендә республика Президенты Премияларына дәғүә итеүгә конкурс иғлан ителде. БР Стандартлаштырыу, метрология һәм сертификация үҙәгенең матбуғат хеҙмәтенән хәбәр итеүҙәренсә, конкурста ҡатнашыуға заявкалар ағымдағы йылдың 1 авгусынан да һуңға ҡалмайынса БР Стандартлаштырыу, метрология һәм сертификация үҙәгендә ҡабул ителә. Конкурсҡа әҙерләнәсәк материалдарға талаптар ведомствоның рәсми сайтында урынлаштырылған (www.bashtest.ru).
Башҡортостан Республикаһы сифат өлкәһендә премия булдырған Рәсәйҙең һанаулы төбәктәренең береһе. Быйылғы конкурс – юбилейлы, унынсы тапҡыр ойошторола. Премиялар йыл һайын конкурс нигеҙендә тауар һәм күрһәтелгән хеҙмәттәр сифаты өлкәһендә һиҙелерлек һөҙөмтәләргә өлгәшкән, тауар һәм хеҙмәттәренең хәүефһеҙлеген тәьмин иткән, сифат менеджментының юғары һөҙөмтәле алымдарын ҡулланылышҡа индергән ойошмаларға бирелә.
Хәтерегеҙгә төшөрәйек, республиканың алты ойошмаһы 2010 йылдағы премиялар лауреаттары булғайны. Улар «Синтез-Каучук», «Нефтекама автозаводы», «Полиэф» асыҡ акционерҙар йәмғиәттәре, Мәләүез тимер-бетон конструкциялар заводы, Нефтекама нефть колледжы һәм Бәләбәй һөт комбинаты. Ете предприятие икенсе һәм өсөнсө дәрәжәләге дипломдар алды.


text:
Стажерҙарҙы Өфө моторҙар эшләү берекмәһендә эшкә ҡалдыралар
«Өфө моторҙар эшләү производство берекмәһе» асыҡ акционерҙар йәмғиәтенең 157 стажеры предприятиела эшләүен дауам итәсәк. Үҙен ыңғай яҡтан күрһәткәндәрҙең барыһын да Өфө моторҙар эшләү берекмәһе эшкә ҡалдырҙы. Сығарылыш студенттары заводта электән булған, шулай уҡ яңы булдырылған вакансияларға ҡабул ителде. Уларҙың күпселеге – 85 кеше – эшсе, 59-ы – белгес, 13-ө контролер булып эшләйәсәк, тип хәбәр иттеләр Өфө моторҙар эшләү берекмәһенең корпоратив коммуникациялар идаралығында.
Ярты йыл дауамында стажерҙар предприятиела практика үтте. Бүлек етәкселәре, кадрҙар хеҙмәте һәм йәштәргә махсус беркетелгән остаздар уларға яңы коллективта яраҡлашырға һәм барлыҡҡа килгән ҡыйынлыҡтарҙы еңеп сығырға ярҙам иткән. Республиканың хеҙмәт баҙарындағы көсөргәнешлекте кәметеү программаһы сиктәрендә Өфө моторҙар эшләү берекмәһе быйыл юғары, урта һөнәри белем биреү учреждениеларын һәм һөнәрселек училищеларын (Өфө дәүләт авиация техник университеты, Өфө дәүләт нефть техник университеты, Башҡорт дәүләт университеты, Өфө авиация техникумы һәм башҡалар) тамамлаған 205 кешене ҡабул иткән.


text:
Башҡортостан Президенты республика халҡының һорауҙарына яуап бирәсәк
11 апрелдә 19 сәғәттә Башҡортостан юлдаш телевидениеһында республика Президенты менән һөйләшеү ойошторола. Тура эфирҙа төбәк башлығы республика халҡының һорауҙарына яуап бирәсәк.
Рөстәм Хәмитовҡа бөгөндән мөрәжәғәт итергә була. Башҡортостан Президенты серверында махсус электрон почта адресы булдырылған: tv@bashkortostan.ru. Барлыҡ һорауҙарҙы Рөстәм Хәмитов үҙе ҡараясаҡ, иң ҡыҙыҡлы һәм көнүҙәк булғандарына тура эфирҙа яуап бирәсәк.
Республика етәксеһе менән бындай форматта һөйләшеү тәүге тапҡыр ойошторолмай. Тура телевизион диалог бишенсегә үткәрелә. Һәр кеше тура эфирҙа үҙен борсоған һорауға Башҡортостан Президентынан яуап ала аласаҡ.


text:
Төбәктең Кластерлы үҫтереү үҙәге «Эшлекле Рәсәй» менән хеҙмәттәшлек итеү тураһындағы килешеүгә ҡул ҡуйҙы
БР Кластерлы үҫтереү үҙәге менән «Эшлекле Рәсәй» дөйөм Рәсәй йәмәғәт ойошмаһының Башҡортостан төбәк бүлексәһе араһындағы хеҙмәттәшлек итеү хәҙер рәсми килешеү менән нығытылды.
«Башинформ» агентлығына республиканың Кластерлы үҫтереү үҙәгенән хәбәр итеүҙәренсә, хеҙмәттәшлек төбәктә эшҡыуарлыҡты уңышлы үҫтереү һәм инвестицион мөхитте яҡшыртыу өсөн шарттар булдырыуға йүнәлтелгән.
Килешеүҙе тормошҡа ашырыу сиктәрендә БР Кластерлы үҫтереү үҙәге һәм «Эшлекле Рәсәй» дөйөм Рәсәй йәмәғәт ойошмаһының Башҡортостан төбәк бүлексәһе эксперттар советтарын, Башҡортостан эшҡыуарҙары менән консультациялар үткәрергә ниәтләй.
Бынан тыш, яҡтар бергә эшлекле форумдар үткәрергә, килешеүҙең маҡсаттарына ирешеүгә йүнәлтелгән мәғлүмәт менән уртаҡлашыуҙы ойошторорға планлаштыра.


text:
Фото:
Иглин ветеринарҙарына ташламалар буйынса бурыстарҙы ҡайтарҙылар
Фото:
Иглин районы прокуратураһы ауыл белгестәренә ярҙам саралары тураһындағы республика законын боҙоу осрағын асыҡлаған: «Иглин ветеринар станцияһы» дәүләт учреждениеһында 17 хеҙмәткәр ярты йыл дауамында торлаҡ-коммуналь хужалыҡ хеҙмәттәрен түләүҙә ташламалар ҡулланыуҙан мәхрүм булған, улар алдындағы бурыс 30 мең һумдан ашыу тәшкил иткән. БР Прокуратураһының матбуғат хеҙмәтенән хәбәр итеүҙәренсә, станция етәкселегенә күрһәтмә бирелгән, эшселәр алдындағы бурыс бөтөрөлгән, ике яуаплы хеҙмәткәр административ яуаплылыҡҡа тарттырылған.


text:
Башҡортостан делегацияһы тирә-яҡ мөхитте һаҡлау буйынса IV Бөтә Рәсәй съезында ҡатнаша
Республиканың Тәбиғәттән файҙаланыу һәм экология министры Илдар Һаҙыев етәкселегендә Башҡортостан делегацияһы тирә-яҡ мөхитте һаҡлау буйынса IV бөтә Рәсәй съезы эшендә ҡатнаша. Делегация составында – БР Экология министрлығы, БР буйынса Рәсәй тәбиғәтте күҙәтеү идаралығы, сәнәғәт предприятиелары һәм йәмәғәтселек вәкилдәре.
РФ тәбиғәт ресурстары һәм экология министры Дмитрий Донской сығыш яһап, илдә һуңғы 10 йылда тәбиғәтте һаҡлау өлкәһендә ниндәй ҙә булһа етди үҙгәрештәр булманы, тип билдәләне. Рәсәйҙең 2/3 майҙаны үҙенең тәбиғи йөҙөн һаҡлауға ҡарамаҫтан, кешенең тирә-яҡ мөхиткә кире мөнәсәбәте элеккесә юғары булып ҡала.
Атмосфера һауаһын, һыу объекттарын бысратыу, ҡалдыҡтарҙы законлы нигеҙҙә бүленмәгән урындарға сығарыу – был экологик проблемалар заманса хәл итеү ысулдарын талап итә.
— Экологик хәлде киҫкенләштереүсе сәбәптәр араһынан Сергей Донской ҡануниәттең йомшарыуын, шулай уҡ тәбиғәтте һаҡлау сараларын ҡалдыҡ принцибы буйынса финанслауҙы билдәләне, — тип хәбәр итте «Башинформ» агентлығына тирә-яҡ мөхитте һаҡлау буйынса IV Бөтә Рәсәй съезы делегаты, Башҡортостан Экология министрлығының матбуғат сәркәтибе Нина Никандрова. — Хәҙер ил төбәктәрендә килеп тыуған хәлде ваҡыт үтеү менән төҙәтергә мөмкинлек бирәсәк саралар ҡулланыла. «Йәшел» иҡтисадҡа күсеүгә, экологик таҙа технологияларҙы индереүгә дәртләндереүсе механизмдар булдырыла.
Уның әйтеүенсә, съезд йомғаҡтары буйынса уның делегаттары «тәбиғәтте һаҡлау эшмәкәрлегенең төрлө йүнәлештәре буйынса туплаусы позициялар булдырасаҡ, шулай уҡ яҡын йылдарға Рәсәйҙең йәшел сәйәсәте нигеҙҙәрен аныҡ билдәләйәсәк».
Шул арала, бөгөн Мәскәүҙә барған съезд сиктәрендә, 4 декабрҙә бөтә Рәсәй йәштәр экологик форумы үткәрелә. Уның маҡсаты – тирә-яҡ мөхитте һаҡлау һәм экологик хәрәкәтте ойоштороу менән бәйле сараларға йәштәрҙе әүҙем йәлеп итеү.
Рәсәй Тәбиғәт министрлығы сайтында хәбәр ителеүенсә, илдең бөтә төбәктәренән ҡатнашыусылар форумда тәбиғәтте һаҡлау өлкәһендәге проекттарҙы бойомға ашырыу буйынса тәжрибә уртаҡлаша, шулай уҡ дәүләт власы органдары ярҙамында тәбиғәтте һаҡлау эшмәкәрлегенең яңы йүнәлештәрен билдәләй аласаҡ.
Студенттар һәм уҡыусылар ағас ултыртыу, сүп-сарҙы йыйыштырыу, йылға-күлдәрҙе һаҡлау, экологик дәрестәр үткәреү, волонтер хәрәкәттәрен һәм башҡа көнүҙәк проекттарҙы ойоштороу буйынса үҙ тәжрибәһе хаҡында һөйләйәсәк.
Тирә-яҡ мөхитте һаҡлау буйынса IV Бөтә Рәсәй съезы һәм I Бөтә Рәсәй экологик форумы йомғаҡтары буйынса тантаналы кисә үткәрелә. Программала – дәүләт һәм Рәсәй Тәбиғәт министрлығының ведомство наградаларын, тирә яҡ мөхитте һаҡлау-2013 өлкәһендә Мәскәү Хөкүмәте премияларын, «Экологик үҫеш— Evolution Awards-2013» бөтә Рәсәй премияларын тапшырыу тантанаһы, шулай уҡ В.М.Песков исемендәге «Тәбиғәт менән гармонияла» конкурсына йомғаҡ яһау.


text:
Өс бүлмәле фатирҙарға тағы хаҡ артты
Уҙған аҙнала Өфөнөң икенсел торлаҡ баҙарында тәҡдим ителгән уртаса хаҡ тағы 0,2 процентҡа артып, квадрат метрына 46,89 һум тәшкил итте. Хәтерегеҙгә төшөрәйек, бер аҙна элек был сегментта ошондай уҡ хаҡтар үҫеше теркәлгәйне.
Бөгөнгө көнгә ҡарата бер бүлмәле фатирҙар — 1,1 процентҡа, ике бүлмәлеләр — 1,3 процентҡа, күп бүлмәлеләр 0,7 процентҡа арзанайған. Ә өс бүлмәле фатирҙар сегментында бер аҙнала хаҡтар ике процентҡа күтәрелгән.
«Эксперт» күсемһеҙ милек агентлыҡтары селтәре аналитигы Айгөл Степанова мәғлүмәтенә ярашлы, әлеге мәлдә иң арзан бер бүлмәле фатир ҡалала 900 мең һумға тәҡдим ителә. Ул Ферин урамындағы йортта урынлашҡан, майҙаны — 38 кв. метр. Иң ҡыйбат фатир 20 миллион һум тора. Майҙаны 202,4 кв. метрға тиң был биш бүлмәле фатир Достоевский урамында урынлашҡан.
Иң арзан бүлмәне Ҡулса урамынан 480 мең һумға алырға мөмкин. Уның майҙаны 17 кв. метрҙы тәшкил итә. Иң ҡыйбат бүлмәнең хаҡы (17,2 кв. метр) — 1250 мең һум, ул Октябрь проспектында урынлашҡан.
Һатыуға ҡуйылған иң ҡыйбат коттедж 48 миллион һумға тәҡдим ителә. Өфөнөң Дуҫлыҡ монументы районында урынлашҡан был йорттоң майҙаны 590 квадрат метрға тиң.